url: =US Musician khat amahleh amah meitawh kihallum, Facebook Live in khah :: ZOMI DAILY\nposted on 15 May 2017 at 12:49 pm Lomkholna: News, Sawltak, USA, World\nUSA, Tennessee State sung aom Memphis khuapi ah American Musician khat amahleh amah meitawh kihal in, Facebook Live tawh Video kizaihkawm cih Straits Times pan kiza hi. Tuabang in amahleh amah aki halkhit ciangin a lawmngaihlui “Ex-girlfriend” ii nasepna ah Bar ah taiphei cihi.\nTuapa minpen Jared McLemore kici khat hi a, kum 33 aphakhin khat ahihi. Fox News te genna ah Saturday ni thupiang hi a, tuapa pen amahleha mah datsi “Kerosene” kibuak in akihal khitciangin Ex-girlfriend ii muhnading mun ah taiphei cihi.\nAki ngaihpihlui Ex-girlfriend ii amin pen Alyssa Moore hi a, abeisa in Audio Engineer asem ngeikhat ahihi. (Photo sunga numeipen alawmnu ahihi) Tulaitak in Murphy’s Bar ah asem hi a, tuanu muhding in amahleh amah aki hallum ahihi.\nPolice te genna ah Jared McLemore pen meikatna tawh zato ah si cihi. Mei kihalsawm amuh ciangin midangkhat in lunghimawh in meisah Lighter aluisakleh amahzong katlawh cihi.\nFacebook Live in akizaih, aki khahkhia pen ki phiatkikpah hi. Tua Video sungah Jared McLemore pen akhe pheksa in Murphy’s Bar ii alanglam aom Parking Lot ah datsi “Kerosene” alupan ki buakgawp hi.\nMei akihalsawm ciangin mikhatin Lighter pen suihkhiatsak sawm a, tuakhit ciangin mei kuanggawp hi. Apumpi mei akuangkhit ciangin Jared McLemore pen mi tampi aom zihziahna Murphy’s Bar sungah taiphei in ki awng ngeingai hi.\nMi pawlkhatin meiphelh nadingin apuan Shirts leh Jackets te suahkhia in lawnphei uhhi.\nVideo etnopleh: Memphis Man Jared McLemore 33 Dies After Setting Himself On Fire On Facebook Live\nJared McLemore pen alawmnu in ngainawnlo ahih manin, amahleh amah ki lungsim tamkhamsak “Heartbroken” saklua in aki hallum kici hi.\nVideo akhahna ah amasa in datsi “Kerosene” kibuakgawp masa in. Tuakhit ciangin Facebook Live pen zaihsa in nusia in tawmvei va paikhia hi. Tua hunsungpen Jared McLemore in alawmnu kiangah pai in mangpha “goodbye” ci’n agen in apai hihtuak hi. Akhut laksak in a awmteng zutsak cihi. Apumpibup datsi “Kerosene” tawh kawtcip cih alahnopna hiding kici hi.\nTua khitciangin Facebook Live video sungah hong suakkik in, Kerosene khatvei kibuakkik leuleu hi. Tualaitak in pasal khatin akihelding atheihciang a meisah “Lighter” pen suihkhiatsak hi. Ahi zongin meikuang veve in tuapi tawh alawmnu nasepna mipi lamah taiphei cimawk hi. ZD Sawltak #zomidaily\nPrevious: Nupi naupaai kha 6 aphapan khat mawtaw in taihlum, naungek ahunlap in ki at khiathei\nNext: Mopawi hunsung ah nawimekmek khatpa hangin kitotna pianggawp


timestamp: atn

url: =Philippines gamsung aom Hotel khat meikang, mi 3 si, 23 liam :: ZOMI DAILY\nposted on 18 March 2018 at 10:53 pm Lomkholna: News, Philippines, Sawltak, World\nPhilippines gam ii Capital khuapi ahi Manila City sung aom Hotel khat meikang in mi 3 in sihlawh a, adangzong mi 23 liamgawp cih Reuters pan kiza hi. Tuni Sunday (March 18) in akang hi a, Hotel meikang pen anuailam panin huaisialua ahih manin, innkhumtung Rooftop ah Helicopter tawh pawlkhat ki nawnkhia uhhi ci’n kumpi thunei te’n genkhia hi.\nTua meikatna Hotel pen Waterfront Manila Pavilion kici a, High-rise Hotel and Casino Complex khat ahihi. Sunday zingsanglam in meikang akipan hi a, nai 9 sungbang meiphelh in kibuaikhop mahmah ciliang hi.\nTua Hotel meikatna hangin amasa in mi 4 sikhin ci’n kumpi thunei te’n agenkhiat uh hi a, ahi zongin zato panin mikhat sisuaklo ahih manin, asi pen mi 3 hi ci’n Metro Manila Development Authority acting chief Jojo Garcia in genkhia hi.\nTua asi mi 3 tepen Hotel sungah mei akat ciangin meikhu tawh ki bilhcip “suffocated” ahih manin, atuapsung ah meikhu tamlutlua in asi uh kici hi. Tualo aliam mi 23 tezong avek in Hospital ah kipuak in zatui kibawl uhhi ci’n Manila City’s Disaster Risk Reduction Chief asem laitak ahi Johnny Yu in genkhia hi.\nMeikhu pen tamlua mahmah in, huihzong khauhmahmah hi. Huih leh meikhu pen buaihuai mahmah in, meiphelh Firefighter te adingin asungah a awkcipte ahonkhiat dandingpen hamsa saktuam mahmah hi ci’n Johnny Yu in Reporters te tungah genkhia hi.\nHih meikang Hotel pen innsang mahmah High-rise Building khat hi a, akigawm in inndawl 21 apha ahihi. Fire Authorities te genkhiatna ah meikuang akipatna pen Casino or Mezzanine Area panin akipan hiding in ki ummawh hi ci’n genkhia uhhi.\nHotel sungah a awkcip acimawh tepen anuailam ah kumsuk theinawnlo uh ahih manin, atungzangdawn ah ki kahtosakvet in, inntungdawn Rooftop panin Helicopter tawh pawlkhat ki nawnkhiathei hi. Metro Manila akici Cities 16 panin meiphelhding in kidelh kihuh ngeingai hi ci’n Manila’s Fire Department te’n genkhia hi.\nHihpen meikang ahuaisia mahmah “Major Fire” khat ahihi. Mi tampitak in meikhu dikngawhkha ahih manin zato ah kipuakpah uhhi ci’n Senior Fire Officer Marlon Banaag in genkhia hi.\nVideo: Three people were killed and 23 injured by a major hotel fire in the Philippine capital Manila on Sunday (Mar 18), with others plucked by helicopter from the rooftop of the building engulfed in thick black smoke, authorities said.\nSunday sunlam ciangin Philippines President Rodrigo Duterte inzong meikatna atunglam panin Helicopter khattawh kileh kawikawi in, Aerial Survey encianna nei cihi.\nPhilippines gamsung ah Building innpi tepen Safety Standards omlualo ahih manin, mei akat ciangin huaisiathei mahmah hi. Tunai abeisa tuahsiatna ahuaisia phadiak ahihleh 2015 kumin Manila khuapualam meikatna pen ahuaisia penpen ahihi. Tua Suburban Manila meikatna hangin mi 72 takin sihlawh uh a, ahuaisiapenpen “Deadliest Fire” in akiciamteh ahihi.\nNungkum December khasugn inzong Davao City aom Shopping Mall leh Call Center ah mei nasiatak in kanggawp ahih manin, mi 38 takin sihlawh uhhi.\nNungkum June khasung inzong Manila City sung aom Resorts World Manila hotel-casino Complex sungah thautawi migilo te’n thagum tawh dona “Attack” nasiatak in bawl uh a, mi 37 takin sihlawh uhhi. Sawltak #zomidaily\nPrevious: Vondeih Kep Ding – 137 (Dimno’ Pa)\nNext: Thai gamsung ah Motor Accident in Myanmar gammi 3 meikangtum, 10 liam


url: =Hih Suangpi Tung Ah (On This Rock) :: ZOMI DAILY\nposted on 21 March 2016 at 1:48 pm Lomkholna: Biakna, News, SuanghDal, Zomi\nAmasa in Mangpau in “this” cih pen “hih” a cihna hi. “You” cih pen “Nang” cihna ah kizang hi. Peter tungah a cihna hi leh “Nang” cih kammal zang ding hi. Ih Lai Siangtho mun in, “Nang” cih kammal zang loin “hih” cih kammal zang ahih manin tua Suangpi pen Peter a cihna hi lozawin, Jesuh le a Singlamteh Thu a kicihna hizaw hi cih kilang hi.\nHih Suangpi – Jesuh in ama min a genna in “hih suangpi” cih kammal zang hi. Peter ii a pulakkhiat upna pen Jesuh in “hih suangpi” a cih pen ahi hi. Tua na pulak Messiah upna sungah ka Pawlpi ka lamding hi a ci ahi hi. John 2: 19na ah zong Jesuh in a pumpi pen biakinn bangin na gen hi. Hih biakinn susia vevua, ni thum khitteh ka tho sak kik ding hi, na ci hi. Tuamah bangin Jesuh in “hih suangpi tungah” a cih ciangin suangpi takpi a cihna hi loin ama’ sisan tawh a lamsa biakna sungah a cihna hi.\nTua mah bangin Jesuh in Lai Siangtho sungah amah Jesuh bek Pawlpi khuampi (foundation) ahihna gen tawntunga, hih thu mah zong Sawltakpite le Lungdamna thu tangko evangelistte in a thuhilhna vuah a na bulphuh tawntung uh thu ahi hi. Pasian’ Khuapi ah, tua khuampite zong Nungzui Sawmlenihte’ min tawh kigelh kiciamteh hi cih Lai Siangtho sungah kimu hi (Mangmuhna 21: 14). Nungzui Sawmlenihte a lianzaw a neuzaw om lo, Peter lianpen cih bang om loin, Pawlpi a kiphuh nadingin khuampite a kiphuhna ah kikim sitset in a kihel khawm Nungzuipite ahi hi.\nHell Kongpi (The gates of hell) – Hell kongte ci-in kigelh hi. Kongpite, khuapi daalna kulhpite pen khuapi ii a muanhuaina ahi hi. Thukhenna le thuvaihawmnate zong tua Kongpi sungah kikhentat hi. Ih Lai Siangtho mun in “hell kongpite” a cih ciangin Satan’ vangliatna, thuneihna, Satan’ thukhenna tuamtuamte le Satan’ vanzatte pen “hell kongpite/ the gates of hell” kici hi. Tua hell kongpite “the gates of hell” cih kammal pen Zo Lai Siangtho sungah “sihna” ci-in na kitei hi. Ih Lai Siangtho mun sim ni. “Ke’n kong genin ah: Nang pen suangneu a cihnopna Peter na hi hi.\nHih suangpi tungah ka pawlpi ka lam dinga, sihna nangawn in zo zo ngei lo ding hi” na ci hi (Matt. 16: 18). A gennopna in, Leitung bup a om Jesuh’ phuhsa Pawlpi tua local pawlpi khempeuh pen hih sihna hell kongpite in zo zo ngei nawn lo ding a cihna ahi hi. Hih sihna hell kongpite in pawlpi’ tungah thukhen zo lo ding cihna hi. Tuamah bangin Satan in Khrih pawlpi a khangkhang in bawlsia in a bei mang ding hanciam taleh local pawlpite tungtawnin pawlpi’ gamh ahi, tua a postolic upna maan pen mangthang zo ngei tuan peuhmah lo hi.\nVangtung Ki-ukna Tawhtangte Nangma’ Tungah Kong Pia Dinga – a cih ciangin tawhtang takpi a cihna hi lo a, vangtung ki-ukna sungah a lut sak Thu pen tawhtang – the Key ahi hi. Peter’ tung bekah tua Thu neihna kipia lo hi. Ama’ tungah a vantung lutna Thu ahi tua Lungdamnathu doctrine bulpite le a phualphual a pawlpite ii ki-uk kilamzia ding hilhna bulpite Peter’ tungah a kigen masa, a kitheisak masa, a kipia masa hi beka, ahi zongin tua tawhtang pen Peter bekah kiciangtan loin Sawltak Nungzuipi Sawmlenihte khempeuh tungah a kibangin thuneihna a kipia ahi hi. Topa Jesuh’ thawhkik khit ah Peter bel Sawltak nasep a ngah masa pen ahihna tawh thu a gen masa pen bel himah hi (Sawltak 1: 15).\nTua banah vangtung lutna tawhtang ahi Lungdamna thutangkona thu Jew mite (2: 14) le Gentail mite (10: 34) tungah a va tangko masa pen hi mah hi. Himah taleh, khihna le khahna, henna le phelna, phalna le khamna a piangsak tua Lungdamna thuhilhna pen Peter bek ii sep, Peter bek ii neih, Peter tung bekah a kipia, a kisawl hi loin Nungzui sawmlenihte tungah a kipia khawm a kisawlkhawm hi a, ahi zongin Peter pen a ciam masa pen hi bek hi. Tua mah bangin Nungzuipi Sawltak tua Sawmlenihte in hih leitungah a nuntak lai un, Jesuh’ thupiak a om bangin Lungdamna thu tangkona tawh a sep a bawl khempeuh uh vantungah kikip sak hi cih pen Lai Siangtho in hong gen hi (Matt. 18: 18).\nDear a zahtakhuai\nEvan SuanghDal leh hih lai hong simsak mimal kimte aw, lungdam ei.\nPeter min dingin Topa Jesu in “Cephas” na pia hi (Jn 1:42). A khiatna pen “suangpi = rock” cihna hi aa suangneu cihna hi peuhmah lo hi. Hih “Cephas” pen Aramaic kam hi aa Topa Jesu te hunlai in amau Aramaic kam na zang uhhi. Topa Jesu in Peter pen “Cephas (suangpi)” cih a min dingin a piakhun pen a ki muh ciil mahmah un a piak a hihi. Tua a hihman in Topa Jesu in Mt 16:18 sungah “Nang in Peter (Cephas = suangpi) na hihi. Hih suangpi (Cephas = Peter) tungah ka pawlpi ka lam ding hi” a ci a hihi. “Nang in Peter (suangneu) na hihi, hih suangpi (Keimah Jesu) tungah ka pawlpi ka lam ding hi” ci-in Catholic te langpan na dingin LST deihkaih kei ni. Ei deihkaih ziau tawh LST Pasian kammal hong ki laihlo ding hi.Tua bangin Topa Jesu in a gen hileh Peter tungah a tuam vilvel in a gen sese kulding a hihiam? Bek thamlo in “nang in Peter na hihi” cih kul sese lo ding hi. Hih hun in nungzuipi dangte zong om uhhi. Aihhang in nungzuipi dangte lak pan in Topa Jesu in Peter tung bek-ah a special in hih “[nang in Peter (suangpi=Cephas) na hihi.\nHih suangpi (Peter= Cephas) tungah ka pawlpi ka lam ding hi]” cih kammal pen na gen hi. Topa Jesu in a deihna omlo in thu mawk gen ngeilo hi. Lk 22:32, Jn 21:15-17 sung te zong limtak in na sim un, Peter tungah Topa Jesu in vantung gam kong honna tawhtang a special in a piakna aihkeh a pawlpi a uk a maikaih ding leh a keem dingin thuneihna a piakna na mu thei ding uhhi. Laisiangtho sung aa nungzuipi 12 te min ki-at nate mahmah ah zong a masa in Peter min ki-at masa se hamtang hi cih zong ngaihsut huai mahmah hi. Tua hi aa Topa Jesu in pawlpi tampi hong phuanlo in khat bek hong phuan aa tua pawlpi a makaih ding in Peter na teel aa Peter in nungzuipi dang te tawh na hong sem toto in tu ciang dongin amau nasepna pen Pope Francis aa ki pan in Cardinals, bishops, priests ten hong zom toto uh hi. Hih ki zop tohtoh na pen na nial nop hangun nial theih a hi kei hi. Peter leh nungzuipi te tawh a ki zom toto Catholic pawlpi bek om hi. Peter leh nungzuipi te tawh a ki zom hi ungh na ki cih uhleh banghang in Catholic te tawh ki pumkhat lo in ki zomlo na hi uhhiam?\nTopa Jesu ii phuhkhiat Catholic pawlpi pan in paikhia in na om nungsang un banghang in “Topa Jesu ii pawlpi hi ungh aihkeh Topa Jesu ii pawlpi tawh a ki zom hi ungh” ci thei na hi uhhiam? Catholic pawlpi pen singkung bang hi leh Topa Jesu pen singkung bulpi hi aa no sanggam protestant te na hih uhleh satan in a satkhiat singhiang te na hi uh aa satan in ama hiang tawh a peh satan aa te na hi uhhi. A ki satkhia singhiang pen singkung tawh ki zom nawnlo a hihmah bangin sing bulpi tawh zong a ki zom nawnlo a hihi. Koici bangin a kung tawh ki zomlo in a bulpi bek tawh ki zom thei ding a hihiam? A bulpi tawh na ki zop nop uhleh a kungpi hiang na ki sattan na vuah hong ki pehkik photphot un sanggam te aw. Kung khat in ih bulpi ahi Topa Jesu tawh po khawm liailiai ni! Gamlak singkung va suaksuak lai ding na hi uhhiam?\nTopan thupha hong pia tahen.Amen. Lungdam. (By…Bangmah a hilo SianPum)\nPrevious: Chin leh Zomi atom in ~ Dr. Dongno\nNext: I tate’ mailam pilna makaih ziading ~ Go Lian Kap


url: =Global Buanli Family: Tulaai Leitung Thuthang Tuamtuam Update Jan 3, 2014\nTulaai Leitung Thuthang Tuamtuam Update Jan 3, 2014\nKawlgam 2008 thukhunpi ahunzui, khuahun kihei tawh kituak in laihloh apha mawh ahihna leh Daw Aung San Suu Kyi leh NLD te 2008 thukhunpi phuahphat ding a ngetna te sangthei in hoih asakna thu Kawlgam President U Thein Sein in 1-2-14 mipi zaak in Radio pan taangkokhia hi.\nKawlgam sung namkee Mualtungmi thautawi kigawmkhawm pawlpi te in ongtungding January 20 pan nithum sung KNU te huangsung Law-Khi-La khua ah kawlgam kumpi tawh kilemnading tawh kisai thukikupna neikikding hi ci in thuvaaisai pawl in 1-2-14 ni in taangkokhia uhhi.\nKawlgam suahtaakna ngah akum 66 cinna phawkna in Kawlgam sung thong inn kheempeuh ah thongkia mite athongkiat zahding uh kikhiam ding hi ci in kumpi te neihsa thukizakna te in 1-2-14 ni in taangkokhia uhhi.\nKawlgam leh Thailand gam gamgi Thailand gamlam Ranawng khuapi sung ah 1/2/14 ni in Thailand gammi te leh Kawlgam mite kitawng uh ahihman in Thai palik te in Kawlgammi 150 ding man in gilbeem ah khum uhhi.\nKawlgam democracy makaai let NLD makaai Daw Aung San Suu Kyi January 6-10 Chin state sung ah khualzinding a, January 18,19 nisung Karen State sung zin Khatawp January 25 niciang Shan state sung cihbang in zinkawikawi in mipitetawh kimukhawmding hi ci in NLD zumte in 1/3/14 ni in taangkokhia uhhi.\nKawlgam sung State leh Division tuamtuam mun 15 ah gampua khualzinna Passport ngetna zum 1/2/14 ni in akituak in kihong kawikawi hi ci in Kawlgam kumpi te in taangkokhia uhhi. Adiak in state te ah Chin State,Shan State leh Kachin state, Sagaing Division cihte ah zong koih kawikawi uha, Ngaih hawh na Passport, Pilna sin nading passport, sumzon sum zuaknading passport cihbang dan in atuamtuam in nam 7 kingah thei ci uhhi.\nKawlgam 2008 thukhun pi sung a om President seemding te gamdang tawh ki meemat loding cih no.59 deihlohna haang in mipi 200 vaalding in 1/3/14 ni in Yangon khuapi ah lungphona nasia tak in nei in awng ziahziah mai uhhi.\nKawlgam suahtaak zawh kum 66 cin muakna in kawlgam President U Thein Sein thupiakna tawh thongkia mi 1,000 vaalding 1/3/14 ni in thong tuamtuam pan kikhahkhia ziahziah a, Kasiatna tawh gamvaai tawh thongkia ( Political Prisoner ) mi 3 bek ongkihel hi ci in VOA in genkhia hi.\nIndia Prime Minister Manmohan Singh in 1/3/14 ni in Mipi tung leh thukan minthang tuamtuam tetung ah thusuahna, lungsim genkhiatna khat bawl a, Tukum beikuan India gam kiteelpi amanciang Prime Minister thakpa tung ah kaza ka-ap ding a tuakhit pan kipan gamvaai nasep kakhawlsan tading hi ci in genkhia hi.\nChina gam te in amasa peen Gaalvaan leng tampi apau Tembaw zatdaan in ni 37 sung China gam khanglam tuip tung ah asinna pan Buaina omhetlo in gualzo tak in akipat khiatna tembaw khawlmun cidam tak in 1/2/14 ni in tungkikta hi ci in Xianghua thukizaakna te in taangkokhia uhhi.\nGambeel gaaltaai mihing 1,065 gunkuang tawh tuipi tung a cimawh apai kawikawi nai 24 sung in gualzo tak in kahonkhia man uhhi ci in Italy palik te in 1/3/14 ni in taangko khia uhhi. Hih gambeel mi 1,065 te peen African, South Asian leh Middle East minam te hi ci in genbeh uhhi.\nUK gamsung ahí England, Scotland ,Wales, Ireland gamsung teng ah huaisia tak in tusung teng tui khang a, 1/3/14 ni in Inn 100 vaal tui in tummang ahihban ah UK kumpi lam thuneite in hih huihpi leh guahpi nasia seemseem ding ahihman akuamaciat kidawm ding in 1/3/14 ni in kigin kholsakna thupia uhhi.


url: =USA, Columbia pan Tg. Suan Mung (Guite) in hongnusia :: ZOMI DAILY\nposted on 19 September 2020 at 10:33 pm Lomkholna: Dahpihna, News, ZIUSA, Zomi\nMangpha Tg. Thang Tawng @ Kap Suan Mung (Kum 50) Guite Beh\nKawlpi a akhang khia Columbia,MO USA pan in Tg. Thang Tawng @ Kap Suan Mung in abeisa September 16,2020 in Sin Cancer natna tawh hongnusia chih thu izak man in ZIUSA kipawlna mintawh dahpihna i pulak hi.\nTg. Suan Mung pen Sushi sem in State aki tuah kawikawi ahi a aki tuahna peuhpeuh ah Zomi Innkuan member alut den ahihi, ZIUSA Genvai member onglut ni 7/31/2018 akipan tunidong active member khat ahih manin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nTg. Suan Mung luanghawm tawh anunungpen hunzatkhop ding hong tungding Saturday September 19,2020 in (RC) pawlpi makaihna tawh Memorial Cemetery,Columbia MO ah Memorial Service bawl khit ciang han ah vuina ki nei ding hi.\nI Sanggam pa Tg. Suan Mung hong nusiatna hanga adahakap alungleng khuangai Innkuan pih tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Zomi Innkuan USA, Inc.)\nPrevious: Pu Hang Khan Lian ii Biography\nNext: Muktuam Muktuam (Mask)\nNainganzi nacih uh banghiam? ~ Zomi Quavadis


url: =Dhund Di Khusboo Song Kaka , kaka New Song , kaka Songs , Kaka All Songs , Kaka Song , Kaka - Pagalworld\nDhund Di Khusboo Song Kaka , kaka New Song , kaka Songs , Kaka All Songs , Kaka Song , Kaka – Pagalworld\n#StrugglerLife #libaassongkaka #kakanewsong #kakasongs #kakatopsongs #kakastatus #temporarypyarsongkaka #libaasongkakawhatsappstatus\n#Kalejelibasdisongkaka #kalejelibaasdisong #sadsong #sadstatus #lovestatus #lovewhatsappstatus\n#Kakasongs #Kakanewsongs #Kakakehlende\nNew Punjabi Whatsapp story\nkaka new song download mp3\nkaka new song download kala rang\nkaka new song kala rang\nkaka new song ringtone download mp3\nkaka new song mp3\nkaka new song punjabi\nkaka new song download keh len de\nkaka new song download libaas\nkaka new song audio\nkaka new song all mp3 download\nkaka new song all djpunjab\nkaka new song aashiq purana\nkaka new song all download\nkaka new song all 2020\nkaka new song audio download\nkaka new song bholenath\nkaka new song black\nkaka new song bus\nkaka new song black suit\nkaka new song by dj punjab\nkaka new song bus download\nkaka new song biography\nkaka new song bike\nkaka new song calendar\nkaka new song calendar download\nkaka new song chudiyan\nkaka new song car\nkaka new song car download\nkaka new song calendar download mp3\nkaka new song calendar ringtone\nkaka new song car download mp3\nkaka new song download 2020\nkaka new song darling\nkaka new song download punjabi\nkaka new song djpunjab all\nkeh len de kaka new song download\nkaka new song free download\nkaka new song full album\nkaka new song free mp3 download\nkaka new song full hd\nking kaka new song free download\nnew song for king kaka\nkaka new song gana download\nkaka new song gane\nkaka g new song\nkaka new song heartbeat\nkaka new song heere meriye\nkaka new song hd\nkaka new song heer\nkaka new song heartbeat mp3\nkaka new song heere jeha yaar\nkaka new song hira\nkaka new song heere meriye djpunjab\nkaka new song image\nkaka new song instagram\nkaka new song in mp3\nkaka new song in djjohal\nking kaka new song you tube\nkaka new song jukebox\nkaka new song jogi\nkaka new song jukebox download mp3\nkaka new song mr jatt\nkaka new song libaas mr jatt\nkaka new song libaas djjohal\nkaka new song download mp3 mr jatt\nkaka ji new song\nkaka new song keh len de mp3 download\nkaka new song kala rang download\nkaka new song kala suit\nkaka new song kale rang\nkaka new song keh len de mr jatt\nkaka new song kala suit download\nkaka new song khad lan da mp3 download\nkaka new song libaas\nkaka new song list\nkaka new song libaas download mp3\nkaka new song libaas mp3\nkaka new song libaas lyrics\nkaka new song live aaj\nkaka new song lover\nkaka new song mp3 download keh len de\nkaka new song mp3 download mr jatt\nkaka new song mp3 2020\nkaka new song mp3 download dj\nkaka new song music\nkaka new song mp3 libaas\nkaka new song mp3 temporary pyar\nkaka new song name\nkaka new song new song\nkaka new song new download\nkaka new song neela suit\nkaka new song neela suit download\nkaka new song neela suit mp3 download\nkaka new song tenu ni khabran download\nkaka new song tenu ni khabran\nkaka new song online\nkaka new song on youtube\nkaka new song on dj punjab\nkaka new song on djjohal\nnew song of kaka\nnew song of kaka download\no kaka new song\nok kaka new song\nkaka new song punjabi mp3\nkaka new song punjabi 2020\nkaka new song poster\nkaka new song punjabi 2020 download\nkaka new song pic\nkaka new song play\nkaka new song punjabi libas\nkaka new song ranjha\nkaka new song rovegi\nkaka new song remix\nkaka new song ringtone mp3\nkaka new song rovegi mp3 download\nkaka new song rooh\nkaka new song riskyjatt\nkaka new song surma\nkaka new song school\nkaka new song status download\nkaka new song sorry\nkaka new song school download mp3\nkaka new song sharechat\nkaka new song surma mp3\nkaka new song teeji seat\nkaka new song temporary\nkaka new song temporary pyar video\nkaka new song tera chehra\nkaka new song temporary pyar status\nkaka new song tenu ni khabran mp3\nkaka new song temporary pyar lyrics\nkaka new song video status download\nkaka new song viah download\nkaka new song viah\nkaka new video song download\nking kaka new song video\nking kaka new song video download\nking kaka new song views\nkaka new song whatsapp status\nkaka new song wikipedia\nkaka new song whatsapp status download\nkaka new song whatsapp status video download\nkaka new song wajinga nyinyi\nking kaka new song wajinga nyinyi\nking kaka new song wajinga nyinyi lyrics\nking kaka new song wang hao\nkaka new song youtube\nkaka new song yaar kho gaya\nking kaka new song youtube\nkaka new song download dj youngster\nkaka new song 2020 download\nkaka new song 2020 download mp3\nkaka new song 2020 punjabi\nkaka new song 2020 download djpunjab\nkaka new song 2020 djpunjab\nkaka new song 2020 mp3 free download\nkaka new song 2000\nkaka new song 2020 punjabi download\nkaka new song keh len de mp3\nPost Tags:\t#Dhund#Kaka#Khusboo#Pagalworld#Song#Songs\nNew Romantic Rap Song 2020 | आक थू | #Aakash Dubey | New Hindi Rap Song | Aak Thoo – Pagalworld\nC K Khai new song coming up (Late 138:6 Phuak – C K Khai Lasa ding – Zomi singer Rody Za lien Sing) – Pagalworld\nJoin Pagalworld Telegram A sawt lo tu kum sunga US lam pan vai hawmna tawh Hong ki bawl ding album thak sungah hih la Rody in Hong sa ding hi. Worship la thak ding hi. Note….Ngaih pak dinga ka na sak pak hi in Deih zah in siang kei. Verse 3 Kumpi te kumpi Topa…\nJoin Pagalworld Telegram RajLaxmi Music Presents.. I Miss You | Uttar kumar | Kavita Joshi | New Haryanvi Song 2021 | Sandeep Chandal l Rajlaxmi Song : I Miss You Starting : Uttar Kumar & Kavita joshi Singer : Sandeep Chandel Music : SBM Writer : Krishan Dayma Editor & Director : Summit vaats Camera…\nYava Notake Cover Song By Akshatha Udupa | Aditi | Kannada New Song – Pagalworld\nJoin Pagalworld Telegram Presenting you the Yava Notake Cover Song From Aditi kannada movie, Starring Sucheth Shetty, Harshika Poonacha, Bharath Rai, Shilpa Ravi and Directed by Babu Abbanna, Music by Vinu Manasu. Subscribe to our Youtube Channel – https://www.youtube.com/channel/UCb4Wxl9GfmxrU1pm5Y17Viw Enjoy and stay connected with us!! Like us : https://www.facebook.com/chittaramagazine Music lovers listen & download #Aditi…\nNice 😍 😍 👌👌🙏🙏❤❤❤


url: =ZEISU IN PETER TUNGAH PAWLPI APHUT HIAM? ~ MUC\nZEISU IN PETER TUNGAH PAWLPI APHUT HIAM?\nAdmin 1:18:00 AM Articles, ZOMI SDA NEWS\nBy: Sia Zampi\nKeytext: Ken kong cih in ah nang in Peter na hi hi. Hih suangpi tungah ka pawlpi ka lamding a, Hades kongpite in azo kei ding uh hi.\nMatthew 16:18 (ZSV)\nWilliam Barclay in “Thuciam thak sunga thu omte lakah hih sunga thu kigente i khiatna zia a kithauk theilo pen khat hi thei kha ding hi, ci hi. Mi pawlkhatte in Lai Siangtho deihna , laigelhzia, kammal luanzia-te sittel nawnlo ahih manin khiat zia tuamtuam hong om hi. Tua khiat zia tuamtuamte in “Ei SDAte in koi bangin khia i hiam?” cih i kikum ding hi. A diakdiakin Suangpi (rock) cih tawh kisai kibuai pih phadeuh ahih manin tua thu i kikum phadeuh ding hi. Suangpi (rock) tawh kisai khiat zia tuamtuamte:\n1.Pawl khatin tua suangpi pen Peter’ gen khiat thuman a cihna hi ding hi, ci-in ngaihsun uh hi. Zeisu pen a nungta Pasian tapa hi cih pen thuman hi, ci uh hi. Tua thuman tungah pawlpi kiphut hi. Zeisu in Pasian’ tapa hi ci-in Pasian in a hong lahkhiat thuman tungah pawlpi a kilam hi, cihna ahi hi.\n2. Peter’ upna a cihna hi ding hi, ci-in a ngaihsun pawl om hi. Pawlpi pen Peter’ upna tungah kiphut hi. Pawlpi buppi upna hong kipat khiatna Peter’ upna pan ahi hi. Leitung mi khempeuh pawlpi khat a suaksak ding upna pen Peter’ upna panin a hong kipan khia ahi hi, cihna hi.\n3. Zeisu mahmah a kicihna hi, ci-in Augustine in ngaihsun hi. Zeisu in “Nang , Peter (suangneu) na hi hi. Suangpi a bang keima tungah ka pawlpi ka phut ding hi. Nangma upna hangin tua pawlpi sungah milian na suah hun om ding hi, a ci hi, ci-in ngaihsun hi.\n4. Suangpi pen Peter a cih na hi ding hi, a ci om hi. Kum lazom 5 hun lai-in Roman Catholic pawlpi makai Pope Leo I-na pa in a genna-ah Zeisu Chrih in Peter pen pawlpi lutangin koih hi. Tua ahih manin “Peter pen Rome khuapi-ah bishop masa pen hong suakin amah a zom Pope-te zong Pasian gelna zui-in Christian pawlpi makai hong suak uh hi,” ci hi. Peter in vantung kongkhak tawh tang kem ahih manin vantungah a pai ding leh a pailo ding Peter in khentheih nading aana nei a, tua banah mawhna maisak theihna ding leh maisak lohna ding aana zong nei hi, ci-in ngaihsun uh hi. Peter in hizah in aana na nei ahih manin Rome khuapi-ah bishop a sem masa pen hi a, ama nunga bishop a sem khempeuh tungah tua aana a kipia sawnsawn hi, ci-in ngaihsun uh hi. Tua ahih manin tu dong mahin Rome khua ah sia semin pawlpi lutang ahi Pope tungah tua aana mah om lai hi, ci-in ngaihsutna nei uh hi. Hih atunga bangin muhzia tuamtuam om ahih manin hih Lai Siangtho mun in adeihna bang hi ding hiam ci-in lai pai zia en cianin i kikum ding hi.\nTangthu luan zia:\nCaesarea Philippi khua gei a tun uh ciangin Zeisu in anungzuite kiangah “Mite in mihing tapa, kua hi hong ci uh hiam?” ci-in dong hi. (Mate 16:13) Amaute in dawngin “ Mi pawlkhat in tuiphumpa John, pawlkhat in Elijjah, Jeremiah, ahih kei leh kamsang khat peuhpeuh hi hong ci uh hi,” ci-in adawng uh hi. A nungzuite kiangah a dot kik ciangin Peter in “ Nang in anungta Pasian tapa, Khazih na hi hi, ci-in dawng hi. Zeisu in Peter a dawn kikna ah mi hampha na hi hi, ci leh sa in hong theih sak hi lo a, vantunga om ka Pa in hong theih sak hi, a cih khit ciangin a tunga i gen Lai Siangtho mun in hong zui suk hi.\nKammal om zia:\nHih Lai Siangtho mun i teltheih nadingin a kammalte i et cian kisam ding hi. Amasa in hih Lai Siangtho tangah kammal kinaihuai (a kibang dekdek) nih na om a, tua hangin tel haksa hong suak hi. “Peter” cih min pen a Greek lai-in “petros” ahi hi. Hih Lai Siangtho munah adang Greek kammal khat om a tua in “petra” hi-in “Suangtumpi “or “ Suangpi” (Rock) ahi hi. A kammal om zia a tel nop dingin “Nang in Peter (Petros) na hi a, hih suangpi (Petra) tungah ka pawlpi ka lam ding hi.” Ahi zongin Zeisu in banghangin (Petra) tungah a pawlpi lam ding hiam?\nPetra cih kammal pen Lai Siangthothak NT ah 15 vei kizanga, Zeisu leh Lai Siangtho thaka-te in a thuhilh, a lai-atte uh a kitel baih nadingin a zat uh kammal ahi hi. Huihpi a nun ciangin a hat, a muanhuai, a bulkip suangpi tunga inn kilamna in (Petra) kizang hi. (Matt. 7:24,25, Luke 6:48) Zeisu a sih lai-in zinlingin suangtumte kitam ci-in hih kammal na zang a (Matt. 27:51). Zeisu ni thum sung suang hankhuk sungah lum cihna-ah zong Petra cih kammal kizang hi. (Matt. 27:60, Mark 5:46) Khaici vawhpa thugentehna-ah Suangtungah a tu khaici, ci-in zanga (Luke 8:6,13), Zeisu Messiah in a sanglo Israelte pen a kipuksak, a kimuktu-sak suangtum (Stone of stumbling) ka koih hi, ci-in gen hi. (Rome9:33, IPeter 2:8). Israelte in sehnel gamah suangpi panin tui ngah (ICor. 10:4) Pawlpi pen innkiu suang bulpi (IPeter 2:7) ci-in zong zang hi. Zeisu nih veina hong pai ciangin migilote kibukna ding leh tuuno hehna panin a kibuksawmna uhah suangpi leh mualte ci-in na zang khawm hi. (Mang.. 6:15,16).\nLai Siangtho thakah (Petra) cih kammal pen a zatna, a zatzia kilamdang hi. Petra cih kammal a kizat simin a pianzia a gol, a lian, suangpi cih danin a liatna mual (mountain) tawh na kizang khawm zel hi. (Topa’ hankhuk, suangpi kitam, Mangmuhna sungah mualte leh suangpite). Petra cih kammal a kizat ciangin mun tuamtuamah a kizang zongin khiatna vive in kizang hi. Khaici vawhpa thugentehna-ah Zeisu in Lungdamna thu a sangte dinmun a lahtelna in zang hi. Luke 8:4-8), A dang a kizatnate in Suangpi tungah inn lamna (Matt.7:24-27, Luke 6:47-49), A dal a nawngkai-sak suang (sone of stumbling) (Rom 9:33, IPeter 2:7,8). Zeisu ompihna a genna-in sehnel gama Israelte tuinek (ICor.10:4) cihte-ah kizang a, hihteng in Zeisu Khazih a kawk a limciingin Lai Siangtho thak gelhte in a gelh uh ahi hi.\nLimciinna a kizang Petra\nMatt. 16:18 sungah Zeisu in Petra kammal a zat ciangin tulaitak pawlpi (muh theih pawlpi ) kilamzia hong gen, hong hilh hilo hi. Petros leh Petra kammal pen a nu leh a pa genna (Masculine and Feminine forms) in kizang tuak hi. Zeisu in hih kammalte a zat lai-in Aramaic kammal in a kibang (Kepha) zang kha ding a, Mate in Zeisu gennopna a kitel sinsen theih nadingin Greek lai tawh kician takin na gelh kik hi. Zeisu in Peter a dawn kikna-ah “ Nang pen Peter(Petros) na hi a, hih Suangpi (Petra) tungah ka pawlpi ka lam ding hi.” Suangpi ahi Peter tungah pawlpi kilam cihna ahi hiam? Hih in agen nop a kibanglo thu nih om hi.\n1.Hih Lai Siangtho mun khit ciangin Zeisu in Peter pen Satan na ci a (Matt. 16:23), tua khit ciangin Peter in Zeisu thum vei niallai hi. (Matt. 27:69-75) Peter pen (Petra) hi leh Zeisu kammal a tangtung lo suak ding hi. Zeisu in Peter pen a nasepna ah semkik sak hi. (John. 21).\n2. Lai Siangtho thak sungah (Petra) cih kammal a kizatna mun thum in Peter pen Suangpi ahih lohna lak tel a, Suangpi in Zeisu Khazih ahihna lak tel hi. Tua ahih manin hih kammalte hong lahtel nop thu in Peter pen Suangpi hi, cih hong lak hi lo-in , Suangpi in Zeisu ahihna hong lak nuam hi zaw hi. (IPeter 2: 7,8) Lai Siangtho lui sungah Pasian pen Suangpi ahih na hong lak munte:\n1. Thuhilhkikna 32: 15 – “ Amah (Israel) a bawl pa Pasian nusia in, ama Honpa Suangpi a nial hi.”\n2. Thuhilhkikna 32:18- “ Note ta a hong nei Suangpi na taisan uh a, note ahong suaksak Pasian na mangngilh uh hi.”\n3. II Samuel 22:2- “ Topa in ka suangpi ka kulhpi leh kei hong honkhia pa hi.”\n4. II Samuel 22:47- “ TOPA nungta hi! Ka suangpi kiphat hen, Pasian tua suangpi ka Honpa, ki tawisang hen.\n5. Late 13:2- “Topa in ka suangpi hi a, .. Ka Pasian ka suangpi…..\n6. Late 31: 3” Nangmah ka suangpi leh ka kulhpi”\n7. Late 42: 9- “Keima Suangpi Pasian tungah bangding a hong manghilh ta hiam?...\nChristian pawlpi pen nungzuite khat tungah a kiphut hi mawk leh nungzuite zong mihing mah hi-in thanemna, mawhna khialhna nei tek uh ahih manin akhial thei mihing cilehsa tungah pawlpi kip ngeilo ding hi. Zeisu Khazih tungah pawlpi kiphut ahi hi. Zeisu Khazih tungah kiphut ahih manin ama tungah mawh kithuumin mawhmaina a kingen ahi hi.Tua ahih manin Peter (Suang) tungah pawlpi kilam hilo in Petra (Suangpi ) Zeisu tungah pawlpi a kiphut ahi hi. Zeisu pen pawlpi lutang ahi hi.\n1. Barclay, William. The Gospel of Matthew, vol. 2Philadelphia:\n2. Danker, G.W. AGreek- English Lexicon of the New Testament and other EarlyChristian Literature, third ed. (Chicago, Il: University of Chicago Press,2000) s.v.petra\n3. Shepherd, Tom. “Is Peter the rock on which Jesus Built the Church? “ Interpreting Scripture Bible Questions and Answer, ed. Gerhard Pfand I (Hagerstown: MD. Review and Heral, 2010)


url: =Tangmai Zuakpa, Aciltang Kinguuk Sak ~ Thu Tatuam (Siyin News)\nTangmai Zuakpa, Aciltang Kinguuk Sak\nSaturday, January 27, 2018 Kawl Ngam Thu 2 comments\nMuse Media News pan January 25,2018 ni akisua sak bangh hi le, Kawlte pasal khat sia Sen ngam sente kungah tangmai zuak aa, asum ngaa ngawlin aciltang kinguk sak ci luilam hi.\nKawlpa sia Mandalay, Myin Gyan Distric, Taungta khuami hi aa, amin Ko Tin Yuh hi.\nKo Tin Yuh sia Senngam ngii kaantan in tangmai azuak hi aa, Tangmai manh sum angak le atangmai leipa in, azintunna ah akhuaphawk ngawl natu zatang pia ci hi.\nA khuaphawk ngawllan aciltang nguuk sak zeau dan in kison hi.\nAzintunna hotel kongkha kihong ahikom hotel naseamte in asung a-et le Ko Tin Yuh sia khuaphawk ngawlin mu ahikom thuneite ko aa, aciltang akinguksak hunlam he ci hi.\nReport: Thutatuam Tanute\n082391772208 January 27, 2018 at 6:21 PM


url: =Nupi khatin vanzuakpa sum akhemlaitak Video ki thehzak :: ZOMI DAILY\nposted on 2 July 2018 at 10:28 pm Lomkholna: News, Sawltak, Singapore, World\nVanlei vanzuak pawlkhat lakah khutsiam khinkhianna anei pawlkhat omthei hi. Vanzuak te’n tawikhai akhemtheih mahbangin, vanlei te’nzong khutsiamna neithei veve uhhi. Singapore gamsung ah nupi khatin vanzuakkhat akhemna Video pen Social Media ah ki khahkhia in, minthang mahmah hi.\nTua Video Clip sungah nupi khatin singgah leh mehteh zuakna saidawl khatah vanlei in, asum adalgol khat pia hihtuak hi. Saizuakpa in sum anen akhiatkhit cianign nupinu in dalkhat a ipsung ah selsimvat in, tuakhit ciangin nong sumkhiatpen kicinglo hi ci’n vanzuakpa kiangah genkik hi.\nTua singgah leh mehteh zuakna “Vegetable Stall” ah CCTV kithuahmawk ahih manin nupinu ii gamtatna khempeuh siangtak in kimu sinsen hi. Video 00:43 panin nupinu in akhemna kiciantak in kimuthei hi.\nVideo: Talk about being slick. This aunty in Singapore has certainly mastered the art of distraction in order to swindle. In a Facebook video posted on June 29, a makcik is captured swiftly stealing money and then claiming that she was short-changed at a vegetable stall in the city state.v\nNupinu in asum kikhiatkik khitliangin vanzuakpa amundang khatah alungsim aomdingin paupih in, kawkphei a, tualaitak in a ipsungah sum dalkhat guangsim khianziau hi.\nTuakhit ciangin vanzuakpa kiangah banghangin sum acinglopi hongkhiat nahiam, na upkeileh hiah nangmahmah in simin ci’n asumkhiat pen acinglo takpi bangkek in vanzuakpa piapheiliang hi. Vanzuakpa inzong asum simkik a, akisam takpisa ahih manin sum dalkhat piakbehkik hi.\nMore: Bangkok Airport ah Security Officer khatin sum aguksak laitak CCTV pan kimu\nHih Video Clip pen Facebook tungah mikhatin koihto masa a, ahi zongin phiatkik hi. Tuakhit ciangin Fu Yuet Ho kici Facebook User khatin koihtokik leuleu a, nupinu ii gamtatna pen kihhuai kisa mahmah hi. Tuhunciang vanzuakna Shopping Mall te bekthamlo, lamgei saidawl te nangawn ah CCTV kithuah in, mihing te gamtatna ki enkikthei hi. CCTV sangin gamtatna khempeuh hongmuthei munkhempeuh ah Pasian omgige cih phawkzaw laileng, ih gamtat ihki dawmthei zawdeuhdiam??? Sawltak #zomidaily\nPrevious: 02 July 2018: Malaysia om pawl theihhuai\nNext: Thai kuahawm sungah ni 9 sung amangcip naupang 12 leh asiapa, akigawm in mi 13 te kimuta\nLungngaihhuai Jubilee: Abeisa le Tu Hun ~ Rev. Fr. Damian Dal\nMuanpu leh Manno – 7 ~ Hau Za Cin\n“ZEISU” Nakua Ahihiam?


url: =Iraqi gam sung a om Kurd minam te in suahtakna ngah nading Referendum bawl :: ZOMI DAILY\nposted on 27 September 2017 at 9:40 am Lomkholna: News, World, Zingsol\nSep 25 – Iraq gam sung a om minam tuam khat ahi Kurd minam te in a mau Kurd Minam aituam Gam khat in din khiat nading deihna tawh mipi lunggulhna pulakna referendum pawi bawl uh hi cih thu kiza hi.\nRelated: Gambel mite Inn ciahtheih nading UNHCR pan USD 17 Million huhding\nTheihhuai Kammal : Referendum cih pen Democracy gam te ah kizangh thukhentatzia nam khat hi a, gamvai te sung ah, gambup aiawh a thupi mahmah vai khat peuhpeuh a kikhentat ding ciangin, mimal khempeuh tung ah dotna nam 1 ki bawl in, tua dotna thukim le thukim lo tawh thukhentatna ahi hi. Ref: Daily Eleven Sep 26/ Zingsol\nPrevious: Rakhine buaina tawh kisai Vaihawm Committee te tungah Suu Kyi in thupia\nNext: Naupangno khatin anu kiangah sumngen in benggawp


url: =Len Nupa vai muhna ~ Siambawi :: ZOMI DAILY\nLen Nupa vai muhna ~ Siambawi\nposted on 28 August 2018 at 10:04 am UTC+9:30 Lomkholna: Lennupa, News, Siambawi, Zomi\n1. Hih vai pen i theihsa mah bang in Tedim township leitang hong ki “sut” sak cih theih nading thu om lo hi. Bang hang hiam cib leh Tulaitak Kawlgam kiukna ah Township administrative area te pen kikhel thei pakpak lo hi.\n2. Ahizong in Kumpi thupaizia ah Sungkung Logam (Forestry) vai te ah thukivaihawm ciang in township area kheng in District, State, Region thu tawh pai hi.\nGentehna: 1)Siyin Portected Forest Area pen Tedim township kheng in Falam township sung dong ah huam hi. 2) CF cih pen amun tawh tai 5 kuam sung ah a teng mipi te in a mau lunggulhna tungtawn in siau thei hi.\n3) Kawlgammi khat peuhpeuh ii neih Private Company khat in Lokhawh sumbawlna ding in Leitang Acre 5000 ciang na ngawn Kumpi tung pan in ngen thei hi.\n3. Community Forest (CF) le Land uses policy tawh kisai ei sung ah thutheihna tampi ikisam lai hi. Mipi a tamzaw ading lunglut huai thu hi khol lo ban ah hih dan vaite ah thukizaksakna “awareness” ki ngah kha lo zong hi.\nA lungdam huai ah Foresty lam tawh kisai ei sung pan experience, panmun le theihcianna anei ki om aa amau te kiang pan thumuhna le lamlakna tampi i ngah ding kisam hi.\n4. Zomi te neih munmanpha te hoih tak in zuun in i kep ipuah theih nading in i vekpi in vaipuak nei tek ihih man in hih dan vai te ah Election Politic, Party Politics te tawh kisai sak lo in Zogam le Zomi a deihsak tek hihang ci in ihih theih bangbang sumlepai, pilnasiam tawh ikihel tek ding kisam hi.\nHih mun ah mite hong deihgawhna tung ah hehna le thangpaihna tawsawn lungsim tawh kitom in gamtatna zangh leng a sang pen ah a beisa dinmun ciang bek kitung zo ding hi.\n“I gam i leitang i itna” bulphuh in i Zumvai, Tualsung vai te ah lungduai tak le tawlnga lo tak in mainawt toto ding kisam hi.\nTua bang hih leh gitlohna kizosak lo in , a pha gamtatna tawh gitlohnate a zo i suak ding hi.\nLen nupa bek hi lo in Zogam sung mun thupi mun manpga te thu le la tawh hoihtak kikem zo ding ban ah a mun a mual a om Zomi mipih te ading Sumngahna nam khat (CBT) zong hong hi thei ding hi. Hih dan hong pian nading in nasep ding tampi kisam hi.\nHih thu in Zogam ah ei le ei tha tawh khantohna Zomi te in bang zah ciang kithutuak in nasemkhawm thei uh hiam cih kisittelna Laivuan no khat tawh zong kibang hi.\nMore: GZA pan Len Nupa Leitang vai Taangkona\n5. Kawlgam cih pen Thukhun bangzah ta in a om hang in Law Enforcement athanemna mun hi cih itheih sa tek hi. Thuneihna sangpi anei te, Milian te mai et zo sumbawlte, le sumtha a hat te in “thukhun sung ah bangbang akici zongin” cih tawh pum thuzawh thei uh hi.\nTua ahih man in Thunei khempeuh te tung ah Thunei ahi I Biak Pasian kiang ah i gam i lei hong dam sak nading thu ngetna kisam mahmah hi. Siambawi (Aug 27, 2018)\nPrevious: A theihhuai upna laang (No. 10) ~ Langh Khan Mung\nNext: ZYA – Tedim nasepna pawlkhat (Aug 27)\nNungzuih siamding hun hita ~ Hau Za Cin


url: =Alian pen Kipumpiakna ~ MUC\nAdmin 7:06:00 PM Articles, Storacles of Prophecy\nAbraham in Pasian hopihna atelzak mahmah laitakin khuavak nailo hi. “Abraham aw, na it mahmah khat bek na neih na tapa Moriah mualte lakah kong lahna munah hong paipih inla kithohna, biakpiakna-in hong pia in.” Piancil 22:1,2. Hih ngetna azak ciangin Abraham acii lingin akhuasik mul tho hi. Isaac tungtawnin minam lian piang ding hicih zong Pasian in gen khin hi. Sarah in teeknung vuainunga aneih tapa tungah Abraham in alamdang lametna te nei hi. Pasian in tua banga hong nget ciangin banghangin hong ngen hiam cih atelloh hangin a thu man dingin hong khensat hi.\nAbraham in Isaac leh amuan a nasem nih te damtakin phong a, mi tawmno te in ni thum lam paina Moriah mual lam hong zuan khiata uh hi. Moriah mual hong naih uh ciangin Abraham in a nasemte kiangah Isaac tawh kong tunkik dong nangak un ci hi. Tua ciangin singlom teng ata puasak-in mual tung hong kahto uh hi. Isaac in a pa kiangah Pa aw, sing leh mei om-a ih biakpiak nading tuuno ee, ci-in dong hi. Abraham in ka ta aw, biakpiak nading tuuno pen Pasian in hong gelsak nading hi ci hi.\nMual dawn hong tun uh ciangin, Abraham in khitui luangkawm sa-in bang tawh biakpiakna pia ding Pasian in ci hiam cih a tapa kiang hong telgen ta hi. Pasian sawl bang mang dingin Isaac in hong lungkim hi. Kikawi-in hong kikah khit uh ciangin a pa in a tapa pen damtakin hong hen-a biakna tau tungah hong koihto ta hi. Abraham in akhut lamto-in Isaac sat ding hong kisak laitakin Topa vantungmi khat in Abraham khut lenin, tua tangvalpa tungah bangmah hih kei in, en in mangbom kawmah tuutal khat akii tawh awk hi tua va la inla, tua tawh kei hong bia in ci-in gen hi. Pa in a it mahmah a tapa piakkhiat dinga nasa tak-a khensatna aneih, Abraham bek hilo hi.\n1. Isaac’s ta'anga biakpiak nadinga kizang ganhing in kua limciing hiam?\nJohan 1:29. A zing ciangin Johan in ama __________ Jesuh hong pai a muh ciangin, “En un, leitung mawhna a lakhia Pasian' Tuuno hih lai-ah hong pai hi.\n2. Bang hangin Zeisu hong sih ding kita’angsam hiam?\nRom Laikhak 3:23. Mi khempeuh __________ ciat uh a, a hong honkhia Pasian tawh kigamla uh hi.\nRom Laikhak 6:23. Bang hang hiam cih leh __________na in thaman hong piak pen sihna hi a, ahi zongin i Topa Jesuh tawh i kipawl manin Pasian' hong piakkhong pen nuntak tawntungna ahi hi.\nHebru 9:22. Thukham kizatna sungah na khempeuh sisan tawh kisian'suah a, sisan a kiluan'sak khit ciang bekin __________na kimaisak thei pan hi.\nKorin Masa 15:3. Kei tungah a hong kihilh a thupi pen note tungah ka hong gensawn a, tua in: Lai Siangtho sungah a kigelh mah bangin eite' __________na tangdingin Khrih hong si-in\nPeter Masa 3:18. Khrih mahmah zong note-a' dingin si a, Pasian' kiangah hong tun'pih theihna dingin mihoih khat pen mihoihlote' __________na hangin khatvei a si hi. Mite in ama leitung pumpi that a, ahi zongin Pasian in kha nuntakna a pia hi.\nPhawk Ding: Laisiangtho manphatna leh a thupitna genzawh hilo hi, banghang hiam cih leh, hih leitungah mawhna hong bangci lut-a bangci bangin kikhiinkhia ding hiam cih hong telsak hi. Pasian in mawhna ii siatna pen thuak zolo hi. Mawhna thaman pen sihna hi. Adam leh Eve hong mawh khitciangin hih sihna pen mihingte khempeuh tungah hong tung hi. Pasian thukham leh a palsatte sihna ding lah kikhel theilo ahih manin mihingte in thuak uh hi. Ahih hangin Pasian in Ama bawlsate tawh hong kikhen zo peuhmah lo hi. Tua manin itna mongneilo tawh hong it Pasian in Ama tapa neihsun nang leh kei ta’ang dinga si dingin hong sawl hi. Ih sihna ding leh ih mawhna teng Ama tungah kisuan ahih manin nang leh kei ih suakta hi.\n3. Alian mahmah tatkhiatna pen bang kici hiam?\nMaangmuhna 14:6. Tua ciangin leitungah a teng mi namkim, pau namkim a zang mite tungah a __________ Lungdamna ding Thu gen ding a nei vantung mi khat vankim lai-ah a leeng ka mu hi.\nPhawk Ding: Pasian hong gelsak tatkhiatna pen “Lungdamna thu (gospel)” kici a, tua pen “thu hoih” ahi hi. Tua thu pen mihing khempeuh adingin athupi penpen thu hoih ahi hi. Ih sihna ding Zeisu in lakhia a, ih hoih lohnate hong nilkhiatsak hi.\n4. Bang dingin Pasian in hizahta-in hong kipiakhia mawk hiam?\nJohan 3:16. Pasian in leitung mite hong it __________ ahih manin ama Tapa a um mi khempeuh si nawnloin a hin' tawntung theihna dingun a Tapa neihsun a hong piak dongin a hong itna a hong lak hi.\nPhawk Ding: Nu leh pa te hong itna pen leitungah alian penpen ahi hi. Pasian in a tapa (Zeisu) nang leh kei ta’ang dinga thuak ding leh si dinga aphalna pen eite’ genzawhloh a hong itna a hong pulaak ahi hi.\n5. Zeisu hong sihna ka phattuam nadingin bang ka sep kul hiam?\nSawltak Tangthu 16:31. __________ in, “Topa Jesuh um in. Tua hi leh nang leh na innkuanpihte in hotkhiatna na ngah ding uh hi,” ci-in a dawng uh hi.\nJohan 1:12. Tua bang hita se leh ama thu ngai-in amah a um mite khempeuh tungah Pasian' tate suahtheihna ding thu a pia hi.\nPhawk Ding: Tatkhiatna pen Zeisu in hong piakkhong hi (Roman 6:23). Tua manin eite in tua thumaan um in leh taksangna tungtawnin tua piakkhong ih ngah ding hi.\n6. Tua leh, koi bang, kei asiangta, mawhmai khinta maw leh?\nSawltak Tangthu 3:19-20. Tua ahih ciangin na mawhnate uh hong sawpsiangsak theihna ding, Topa kiang panin a hong pai lungsim nopna hun na ngah theihna ding uh leh note-a' dingin a sehsa Jesuh Khrih a hong __________ dingin na mawhna uh kisik un la, Pasian kiang zuan un.\nJohan Masa 1:9. Ahi zongin Pasian kiangah i mawhnate va pulak lehang, amah citakin thuman ahih manin, i mawhnate hong maisakin i hoihlohnate khempeuh hong siangsak ding hi.\nPhawk Ding: Kipulaak-a thuumna pen kisikna kammal hi. Kisikna maan taktak in, mawhna hangin dah-a mawhna taisan-in mawh nonlohna ahi hi (Paunak 28:13).\n7. A lamdang kikhelna pen bang kici hiam?\nJohan 3:7. Tua ahih manin, ‘Na __________ ding ahi hi,’ ka hong cihna hangin lamdangsa kei in.\nPhawk Ding: A lamdang kikhelna pen suakthak kici hi banghang hiam cihleh nuntaakna kilamdang hi. Naungek te banga suak kik ding cihna hilo-in nuntaakna kikhel ding cihna hi. A sia khat beek ciamteh nonlo-a nuntaakna thak akipan a hi hi.\n8. A piangthak Khristian te lungtang sungah kua a lut diam?\nJohan 14:17. Leitung mite in tua Kha Siangtho mu __________, thei __________ uh ahih manin sang __________ ding uh hi. Ahi zongin note sungah tua Kha Siangtho hong omding ahih manin note in na thei ding uh hi.\nPhawk Ding: Khristiante sungah Zeisu mahmah a Khasiangtho tungtawnin hong teeng hi.\n9. Zeisu ka lung sungah Khasiangtho tawh hong teen ciangin, bang ka sem ding hiam?\nFilippi 2:13. Bang hang hiam cih leh note in utna __________ na neihna ding uh leh ama deihna na zuihzawhna dingun note sungah Pasian in a tawntungin na a hong sem ahi hi.\nPhawk Ding: Ama deihna bang ka sem nuam dinga, Amah in ka sep takpi zawh nading vangliatna tha hong pia ding hi.\n10. Ka suahthakna, ka pianthakna tawntun ding hi ci-in bang hangin kimuang ding ka hi hiam?\nFilippi 1:6. Note sungah hih nasep hoih a hong __________ Pasian in Jesuh Khrih hong paikik hun ciangdong, mi cingtaak na hihna dingun hong huh ding hi, ci-in teltakin ka thei hi.\nPhawk Ding: Ka khamuang mahmah hi banghang hiam cihleh Zeisu in Ama vangliatna tawh ka hong zawhpih ding hi ci-in hong kamciam hi. Tatkhiatna pen kei hang hilo-in Ama hang hi zaw hi.\n11. Bang hangin Khristiante pawlkhat puk uh hiam?\nIsaiah 53:6. Eite khempeuh in tuu __________ lam i khial khin a, eite khempeuh eimau san ciatah i pai khin hi. Topa in eite khempeuh' mawhnate ama tungah a suan hi.\nPeter Nihna 3:2. Tanglai peka kamsang siangthote' thugen kholhte leh note lakah sawltak na a semte in Topa leh Honpa' thupiakte a hong gensawn uh thute na phawkkik ding uh ka deih hi.\nPhawk Ding: Thu um mi tampite puk uh hi banghang hiam cihleh Zeisu pen gumpa bekin deih-in amau nuntaakna uk ding Topa dingin deih lo uh hi. Mi a tamzaw in amau ut bangbanga gamtat nuamsa zaw uh hi. Zeisu honpa leh gumpa-a ihsan khitciangin Ama deih banga nuntaak ding ahi hi. Ih ut bang bek sepnopna te khawl-in bangsem ding ka hiam ci-a dot ding ahi hi. (Behlapna na en in, “Gupna kitaan kik thei nawnlo?”)\n12. Zeisu in hong sanga Ama ta ka hih lam bangci kitheih ding ka hi hiam?\nTitus 1:2. Thuzuau a gen ngeilo Pasian in __________ pekin thu hong ciamin\nMatthai 7:7. “Ngen un; na nget uh leh hong kipia ding hi. Zong un; na zon' uh leh na mu ding uh hi. Kongkhak na kiu un; na kiuh uh leh hong kihon ding hi.\nPhawk Ding: Zeisu kiangah ngenleng hong sang ding hi cih ih thei hi, ahangin Amah zuauphuak theilo hi. Amah in hong kamciam khin hi, nang leh kei in lungsim kikhel ih neih hangin Amah kikhel ngei lo hi.\n13. A piangthak taktak te’ nuntaakna hong kikoici khel diam?\nJohan 13:35. Note khatlekhat ki-it le uh cin keima __________ na hihna uh mi khempeuh in hong thei ding uh hi,” a ci hi.\nKorin Nihna 5:17. Tua ahih manin mi khatpeuh, Khrih tawh a kipawl ciangin mi thak suak a, a mi lui ngeina bei-in a mi thak ngeina a neita ahi hi.\nSawltak Tangthu 1:8. Ahi zongin note tungah Kha Siangtho hong tun' ciangin vangliatna tawh na kidim ding uh a, Jerusalem khuasung, Judea gamsung, Samaria gamsung, leh leimong dongin note in keima thu na gen ding uh hi,” ci-in a dawng hi.\nEfesa 6:18. Kha Siangtho tawh kopin a tawntungin Pasian kiangah na kisapna khempeuh uh ngenin na thum un la, tatsat loin Pasian mi khempeuh-a' dingin thu na ngetsak un.\n14. Khristian nuntaakna ah, alamdang kamciam bang om hiam?\nFilippi 4:13. Khrih in a hong piak __________ tawh hihte khempeuh nawkzawhna ding thahatna a nei ka hi hi.\nFilippi 4:19. A na ka sep i Topa Pasian in ama hauhna tawh kizui-in Khrih Jesuh hangin note' kitangsapna khempeuh hong pia ding hi.\nMarka 10:27. Jesuh in amaute enin, “Mihingte-a' dingin hi zolo mah hi; ahi zongin Pasian-a' dingin ahi mawh thu hilo hi; Pasian-a' dingin na khempeuh hithei hi,” a ci hi.\nJohan 15:11. Note hangin kei ka lungdam theihna ding leh note' lungdamna a cingtaak a suahtheihna dingin hih thute a hong gen ka hi hi.\nJohan 10:10. Gutate pen a gu ding, a that ding, leh a siasak ding bekin hong pai hi. Kei ka hih leh tuute a nungta maimai bek hiloin nuntakna cingtaak a neihtheihna dingun a hong pai ka hi hi.\nHebru 13:5. Sum deihluatna tawh na kipelhna dingun na nuntakna uhah kikem un la, na neihzah uh tawh lungkim un. Pasian in, “Note ka hong nusia ngei kei ding a, ka hong tamasak ngei kei ding hi,” hong ci hi.\nHebru 13:6. Tua ahih manin kimuan'na lungsim tawh hangtakin, “Topa, kei hong huhpa hi a, ka lau kei ding hi. Kua in bang hong cihzo ding ahi hiam?” ci ngam ni.\nJohan 14:27. Note tungah keima neih bang lungnopna ka hong pia ding hi. Tua ka hong piakding lungnopna pen leitung mite in a piaktheih a kiplo lungnopnate pawl hilo hi. Tua ahih manin lau kei un la, zong lungkham kei un.\nPhawk Ding: Pasian in a mite tungah anuai-a amanpha kamciam giat te hong pia hi.\n• Zeisu tawh na khempeuh kizo thei hi.\n• Ih sapnate khempeuh hong pia ding hi.\n• Eite ading apiang theilo khat beek omlo hi.\n• Ih nuam na kim ding hi.\n• Nuntaakna kicing ih nei ding hi.\n• Pasian in eite hong nusia ngeilo, hong taisan ngeilo ding hi\n• Mite in eite tungah bang hong bawl ding hiam cih lau nading omlo hi.\n• Topa in Ama khamuanna kicing hong pia ding hi.\nTopa minthang hen: Hih sang a hoih zaw bang dang om ding hiam?\n15. Tu-in Zeisu hong hotkhiatna sang dingin na khensat ding hiam, ahih kei leh na khensat nuamta hiam?\nGupna kitaan kik thei nawnlo?\nZeisu Khris Gumpa-a ih san khitciangin, gupna ih taan kik thei ding hiam? Hih dotna pen Pasian Kammal (Laisiangtho) sung pan bekin kidawng thei ding hi. Laisiangtho bek dawngsak ni: “Lametna thu tawh kipawl ih upna sawisak lo-in len kip ni; (Ahangin Ama kamciam kho hi;) Tua thamlo-in, itna lungsim neih nading, apha a gamtat nadingin khat leh khat kihansuah iin kidom ni. Banghang hiam cihleh thumaan i theih khitciangin ei deihna zui-in i mawh kik leh, anung ciangin mawhna maisakna ding biakna aom kei ding hi.” Hebrews 10:23, 24, 26.\nKhristian ih hih khitciangin ei sep ding om nawn hetlo hi cih Laisiangtho mun khat beek ah omlo hi. Laisiangtho in hih bangin gen hi. “I Topa leh Honpa Zeisu Khris theihtelna hangin leitung kihhuaina tawh asuahtak khit uh ciangin, khat vei awk kik iin a lelh uh leh, anung ciangin apian’ in apian’ masak sangin agilo zaw hi; dikna thu lampi atheih khit uh ciangin thukham siangtho a paaikhia kik sangin tua lampi thei lo-in aom uh leh amau ading apha zaw hi. Ui in ama luak ane kik hi; vokpi in akisil khitciangin buan lakah abual kik hi, ci-in ama thu gentehna bangin mite tungah apiang zo hi.” 2 Peter 2:20-22.\nKhristiante in thu ngaihsun a khensat ding ahi hi. Zeisu in, “Tatkhiatna pen Ama tungah bangzah takin kingam-in ki ap ih hi hiam cih tungah kinga zaw hi,” ci hi (John 15:4). Paul in: “Nisim in ka si hi” ci hi. Corinthians Masa 15:31. Acih nopna ah nisim-in ama deihna khempeuh nial in Zeisu zuihna ahi hi. Zesu in, “Mi khat peuh in kei hong zuihnop leh, apumpi nial a, asinglamteh ni simin pua in hong zui tahen.” Luka 9:23. Laisiangtho in thumaan nungngat sa-in gupna kingah veve ding hi, ci lo hi. Ezekiel 18:24 sungah: “Mi hoih khat in agamtat hoihna teng khawlin, mi gilote’ gamtat bangin amin daihuai, gamtatsia te gamtat ding hong kipan leh, amah nungta paisuak ding ahi hiam? Nungta hetlo ding hi, ahoih ama gamtatna sate kiphawksak lo ding hi. Ama cihtak lohna leh ama mawhna hangin si ding hi.” Paul in zong hong gena: Ka lungkip hi ci-in a ki-um miin a puk loh nadingin kikeem hen.”1 Corinthians 10:12.\nMi pawlkhat te in kambek tawh ka-um hi ci-in gamtat khiat ding kulsak lo uh hi. Ahih hangin, Zeisu in: “Topa aw, Topa aw hong ci khempeuh te vantung gam sungah tum thei kim lo ding uh hi. Vantungah aom ka Pa deih banga gamta te bek atung ding uh hi. Tua ni ciangin, Topa, Topa, kote in nang ma min tawh Pasian thuhilh hi lo ka hi uh hiam? Nang ma min tawh dawi te hawlkhia hi lo ka hi uh hiam? Nang ma min tawh nalamdang tampi bawl hi lo ka hi uh hiam? ci-in mi tampi te in hong gen ding uh hi. Tua banga hong gen uh ciangin, Note cikmah in kong thei ngeikei hi. Mawhna ahih te aw, kei kiang pan in taikhia un, ka ci ding hi.”Matthew 7:21-23 Paul in Khristian te’ ni sim nuntaakna ding agen na ah: “Tai kidem te khempeuh atai uh hangin khat bek in noptuamna angah hi cih theilo nahi uh hiam? Tua ahih ciangin note in zong noptuamna ngah nadingin na tai un.\nPawikhamna sungah akidem te khempeuh in na khempeuhah apumpi uh akhaamcip thei uh hi. Tua te in a vul gawp thei paak kraun angah nop manun akidem uh hi. Eite i hih leh, avul thei lo, asia thei lo kham lukhu ngah nadingin i kidim hi. Tua ahih ciangin ka tai ciangin mawkna bangin ka tai kei hi. Mi tawh ka kitup ciangin huih tuum bangin ka tuum kei hi. Mi dangte thu ka hilh khitciangin hawlkhiatna ka thuak loh nadingin ka pumpi tuumin, ka bawlsia hi.” 1 Corinthians 9:24, 25, 27\nGupna khat vei ih ngah khitciangin kitaan kik theilo hi cih upna in, Pasian hong piak deihteelna pen omlo hi, cihna hi. Alang lam pan genkik leng, Pasian in ih nuntaakna sungah a hong patkhiat nasep tawntun ding hi ci-a lungmuanna ih neih ding hong deih hi, “Tua bang kaphatna ah note tungah a pha nasep hong bawl apan pa in Zeisu Khris Ni dongin hong bawl in, hong zosak ding hi ci-in ka lungdam hi.” Philippians 1:6. Amah ih zuih tawntung leh ih lungmuangin, Amah in hong makaih den dinga Amah a len tinten khut hong hemkhia ngeilo ding hi. “A bei dongin akipte in gupna angah ding uh hi.” Matthew 24:13.


url: =Ngaih Anglai Zal Dingin – 6 ~ Hau Za Cin :: ZOMI DAILY\nposted on 17 September 2015 at 9:29 pm Lomkholna: Article, Hauzacin\nNgaih Anglai Zal Dingin – 6\nNiangno in ka laikhak ngahta ding ciin Suanno zong a ciah hun a naih tawh a vanteng a guang guang hi. A suit case leh air bag teng dimin van thak vive pua sitset a, inn lam ah nu leh pa meltheihte leh Niangno ading vive ahi hi. A ngah dingte sangin amah lawpzaw phial inteh.\nVanlengtual lam zuanin taxi tawh a tai vangvanga Changi Airport gei a tun ciangin huihpi guahpi hong zu in gialpite hong kia a, pingpeipi hong kipei in singkungte bang leizuul dongah a kuul ngeungeu uh hi. Taxi hawlpa zong cihna ding theilo in singkungpi nuai ah a khawl hi. Thakhat thu in kek kia in a pam vua singkung keu pian khat hong deng zuah a, amau zong a kongkaw gawp uh hi. Lampi ah tui hong vung nainai in mite zong kuamah mawtaw tai cih omlo in a omna mun ciat vuah a khawlcip uh hi. Minit 45 sung bang tua banga guahpi nuaiah a om khit uh ciangin Airport lam zuan dingin a kithawi kik uh a, Taxi hawlpa zong ling kheuhkheuh in a pai hi. Sau tung manlo in a mai vuah singkungpi khat na puk in lampi na khak a, lampi heem ding cih bang lah mi hong pai muh ding a om kei hi.\nNai thum khit ciang lampi kihahsianga, tui khang zong lampi ah siak ciangciang bek hita in mawtaw te zong Airport lam zuanin a tai zangzang thei uh hi. Suanno zong nawhsa in vanlengtual ah kum in kongkhak ah a vanteng tawh a dianglut leh a sungah kuamah muh ding omlo a, a kiu khat ah INFORMATION COUNTER cih khat lai na kisuanga, a va dot leh guahpi huihpi hangin vanlengtual tui vung gawp in vanleng tu theilo, vanleng lengkhia theilo ana hileltak hi. Bangtan sawt ding? A cih ciang zong, “Tui a kiam khit ciang” ci mawk uh hi!!\nSuanno lungsim ah Niangno hong kilang dandan a, a ipsunga om Niangno maan la khia in en a, a khasiat bang suak phial hi. Niangno in hong ngaklah tak ding hiven maw…. ken zong Niangno mu nuam takta hiveng maw…. ciin a lungsim ah kua phawkloh in a khasia mahmah hi. Vanlengtuala nasem khempeuh lah vanlengtual a tui kivung khempeuh a kiam mengmeng ding bek galdot in nei uh a, Suanno lungzuanna themkhat zong a phawkpih kei uh hi. Leitung mawk bel maw guai, i buaipih a tuamtuam!!\nCiahkik ding lah hithei sa lo, a ngak ding lah hithei sa lo… tui bang ciang kiam ding cih kitheilo. A tuanna ding vanleng zong lah lengkhia nai tuanlo…. khua hun kihong leh lah a lengkhia thei ding hisi…. hamsa teei ei maw. Public attached pan in thupulakna khat hong ging a: “Tuni in vanleng bangmah lengkhia nawnlo ding hi. Tuni a khualzin dingte mai kal sung adingin hong kisawt sak hi” cih ahi hi.\n“Maikal” adingin!! “Cannot lahhhhh…..”\nSuanno in akhuan, leave nipi kal nih bek ngah a, maikal ciang kisuan leh inn ah bangtan om man mawk ding. Khua ah bangci hunzat mawk ding. Niangno tawh kikhawl man mawk ding. Niangno tawh khuamual ah kidawn man mawk ding maw. Ka tunni ding ka genkholhte kipelh gawp lo ding maw. Kei bangci tun ding? Niangno in hong dawn khiallo ding maw. Ka tunni ding, ka tun hun ding ka gensate kipelh leh Niangno khuamual pan amah bek inn a ciah kik ding hehpihhuai lua lo ding maw. Ka tun hun ding ngakin na khuadakdak mawk leh Niangno mitmul sau lua lo ding maw… mawk peuhmah, mawk peuhmah…. ka tun ni ding ciamsa ah tung kei leng Niangno amah bek ciah leh a nu leh pa in ‘zuau gen’ ciin Niangno na mawhsak dinga, na taaigawp lai leh ken bangci gensak ding. Amau lah ka vanleng pailoh a thei cih bang hibeeklo. Ka hilhna ding zong omlo, laikhak leng lah kha khat bang sawt lai ding! Nu ei, nu ei, nu ei…………\nNasepnate kiangah leave ki belhei dan a om tam ciin a dot kulta, office te in lah gamdang pan hong semte ciah hun ding, a sep hun ding uh a ciangtansa, kumkhat sung routine a kibawlsa ahih manin khel ziau theilo uh a, a kipelh a om leh amau a sum hi in, a cih theihna dang om tuanlo hi. Nipi kal khat bek ciah ding cih lawmlawm Suanno in lah a ngaihsun ngam kei hi. A ciahloh ding lah Niangno a khualna tawh hi a sa thei kei hi.\n“Tuni Monday hi a, Friday nitak nai 4 ciang Niangno in Khuamual ah hong na dawn ding cih ka laikhak sa pen kipelh hita ci leng, Niangno lungsim bangzahtakin a na tam maw. Ciah leng zong hong hopih nuam lai tam. Ka tuah thute gen leng hong um zen tam. Hong muangmawh in hong pampaih kha tam. Bangci gen peuhmah ding ka hiam. Niangno a khem tawh kibang mawklo ding ka hiam….” ciin a omna inn niliap ah a tau ngakngak hi. A theihloh kal in khua hong zinga, Navy Cut bawm khat a teep khin man hi. Tho in, nitak ann duh man hilo, gilkial loh na ding ciin a va hi.\nFriday ni hong tun ciangin Niangno zong a nu kiangah, “Nu, ka u Suanno hong tunni ding hita aive. Tuni nitak nai 4 ciang ken ‘ka u Suanno’ khuamual ah va dawn ning maw. Khuamuala Cinghpi Mualsuang phuhna ah kituah ding ka cih uh hiven,” ciin lawp takin zingsang annkuang a seng sauhsauh hi. Lawp takin inn phiat daidai a, a sual nawt in, a puante khep linlian a, a tutphahte uh sawpsiangin innsung innpua a siangtho, a hoih thei penin a puah hi. Lawplua mahmah ahih manin a khua-ul kai nangawn a nul siang man kei hi. A nu in ciamnuih a, “Niangno, na u Suanno hong tunni hiden leh utsi hang e maw” a cih ciangin, Niangno in, “Kei zong tuni banga ka lawp lam thei ngei kei ing. Ka khuaul nangawn nul man keng e. Ka sep ding teng ka zawh ciang kisil ningin, tua ciang powder namtui kinuh in ka u Suanno va dawn ning maw…” ciin picing takin a dawng hiathiat hi. A nu in a ciamnuih cih a telsiam peuhmah hi.\nSun ann nek hong hun a, Niangno te inn ah a nu in a kep a tute sun anne in hong pai ngeingai uh a, Niangno in Kawlkai leh bal a thuksak hi. Gilpuak kiukeu in a nek khit uh ciangin inn kong lam mah zuan in vuikhu lak ah a diang sauhsauh leuleu uh hi. Niangno nu lah a buktep limta ahih manin buk khaih in pangkhang lamah a zabel teng tawh kiphual a, Niangno lah a lungsim khat ah “Nitak Nai 4” cih bekbek om ahih manin a lungphu in zong “U SUAN U SUAN, NITAK NAI LI, NITAK NAI LI” ci hileh kilawm hi. A puansawp a keu masasa tuah in Thul sung, singkuang sung, leh zanpuan te lupna tungah khep dimdiam in a seng setset hi.\nNai thum hong sat taktak ciangin Niangno zong a nik sungten suah in pangkhang tui buk ah a nu Tuibuk khaihna gei ah puanza tawh kiseel in a kisil daidai hi. A puanza lah neu, amah lah gol ahih manin khatvei leh a puanza in a sel lah dekdek a, a nu in, “Niangno, na taw dawk veh aw… Niangno na lai dawk veh aw….” mah ciin a ciamnuih kawmkawm hi. Amah zong a nu ciamnuihna cih thei ahih cianga, “Ka u Suanno in hong mu hikei peuh leh ka maizum kei e” ciin a nu ta un a nui khawm zuahzuah uh hi. Naupangte in lah taw dawk, gil dawk cih khawng theisiam sese lo uh ahih cianga phamawh sakna ding a omlo mah hi.\nA powder namtui u Suanno in Rangoon pan sangkhak laia a puak pen kinuh veuveu in, muksanza san hilhial in kinuh a, Kawlpan a pute khak niktual teeng in a khut langkhat ah u Suan leisak mainul hum kawm in a lawmnu tawh “u Suanno dawn dingin” khuamual Cinghpi Mualsuang gei lam a zuanta uh hi. Lampi ah akituahpih peuh un, “No lawmta kaw pai ding nai vua?” a cih uh ciang, “Pam ah khuamual khawngah vok ann khawng va zong nung e” ciin khem uh a, “Vok ann zong ding seeng lah pua lo, kizem setsat,” ciin a um tuan kei uh hi. Nupila, mi thu khempeuha theinuama thukan hat, kamtam mahmah khat in, “Niangno lawmpa Suanno hong ciah dinga va dawn ding uh hilo dia..” ciin na gal otsan dawkdawk hi.\nKhuamual a tun uh ciang Cinghpi Mualsuang phungah tu in Niangno in a awm pan laiip khat hong dokkhia hialhial a, a lawmnu in mitphial a sa phial hi. “Eh maw lawm, u Suanno in a laikhak ah tuni mah ci hilo hia, hong tun ding, hong simsak dih ve,” ciin a lawm Kimno a laikhak namtui vauvau a pia hi. Kimno in a sim ciang “himah ei, tuni ‘December 18, 1983 nitak nai 4 ciang khuamual hong tung ding kilam en ing,'” ci hi. “Tawmvei na ngak lai leng hong tung pah ding hi ei… Lawm Niangno, na dip khawng a kua hanhan na? Na omdan khawng a hi huaihuai na? Na ci khawng a hik zaizai na… ha ha ha…” ciin amau lawmta akino kawmkawm uh hi.\nNai 4 hong sat, kuamah lah hong dawklo. Kawlpi pan mawtaw pai masate hong tung – Suanno tuanglo. Nai 4:30 satta, mawtaw hong tung leuleu, kuamah in Suanno a muh lam uh genlo. Hong tung masasa a dot uh hang Suanno Kawlpi nangawn a tun lam a thei omlo. Pawlkhat in lah, Rangoon pan vanleng tawh hong tuanga Kawlpi pan a tuam vilvel a Mawtaw sap in Tedim hong ciahto ding hiinteh ciin na khamuan uh. Niangno leh Kimno te lawmta adingin khamuanna themcik hizel, lametna bei nailo… ahi zong a u Suanno cih bangin Kawlpi pan Tedim mawtaw masa pen ah ciah ding, nitak nai 4 peuhmah a khuamual tung ding acihpen tawh hong kituak nawnlo….. ka u Suanno in hong khemlo ding hiveh aw…. cih bekbek a ngaihsunta uh hi.\nMawtaw pai zel teng hong tung khin. Suanno mel mahmah hong kidawklo. Mawtaw sunga tuang khempeuh leh mawtaw hawlte khempeuh in “Suanno vai thei kei ung” ci bikbekuh ahih cianga, Suanno Kawlpi tung nailo hiding cih a ngaihsutna uh hong lian mahmahta hi. Dot theih lah omlo, kan theih lah omlo… mawtaw hawlte leh mawtaw neite simloh Tedim leh Kawlpi kikal ah khualzin kuateng om cih a theizaw omlo…. Suanno Kawlpi hong tung nailo hi inteh a cih uh thudik pen hilai leh kilawm…. “Zing ciang Kawlpi ah Suanno zin tunna te na dot sak nung,” tua ciang Kawlpi hong tun leh tunloh kitelpen inteh, “ciah phot ni, khuazing ta” ciin Niangno leh Kimno zong a tonpih uh hi.\n“Na u Suanno hong dam hiam? Bangtan taam thei ding ahia. Paikik lailai ding maw?”\n“Nu, ka u Suan hong tunglo pi. Ka heh lua..”\n“Na mai mial ka sak pian mah hi. Bang hang ahia?”\n“A thei omlo. A thu a la a za omlo. Kawlpi a tun leh tunloh zong kitheilo. Dah lua ing. Nu, zingciang Kawlpi va zinsuk leng ut si ing e…”\n“Mawkmawk cia tua bang ei hih theih bangmah om kencia…”\n“Hong khem ahih kei leh lampi ah lemlohna khat om hi ding hi..”\n“Zangkong pan Kawlpi kikal mawtaw tuanna ding khawng, vanleng tuanna khawng ngahlo hi inteh. Zing ah thai ah hong tung man lel ding hi. Christmas laplo in om kenteh…”\n“…… hui hah….hui hah…. ”\n“Khuisasa kei o Niangno, khualzin cih khawng i gelna bang a apianloh hun om thei mah hi ei”\n“…… hui hah… hui hah….”\n“Na ann ne o, koh hong neksan ung”\n“Nu, ann zong duh keng. Ka gil kial kei…..”\nPrevious: Zomi leh 2015 Kitelpi (Zomi leh NLD)\nNext: Germany pan khuado leh kum cin kumcin khawmpi sapna 2015


url: =Tuhun tawh kisai ka ngaihsutna ~ Dr. Ngul Khan Pau :: ZOMI DAILY\nposted on 10 November 2020 at 8:23 am Lomkholna: Article, Biakna, Ngulkhanpau\nArab mite paunak in, “Na domkhiat zawhloh suang pen zahtak (nam) in,” (The stone which cannot be lifted should be kissed) a cih bangun, ei deih ei gup in hong zawhloh ciangin kiko, kigim neihna in i zat loh ding thupi hi. Tua mah bangin ei gup ei deih in hong zawh ciangin zong uang lua-in i om loh hoih kasa hi. Ei deih hong deihpihte zong i lawm hoih pen na hi khin tuan lo hi. Vai khat ah i kituah hangin vai dang khawngah i kituahpih pen dingte kituan lo thei hi.\nWinston Churchill in “Galte na neih hiam? Hoih ei, bang hiam khat dinpih nuntakpih cihna hi,” (You have enemies? Good, that means you’ve stood up for something, sometime in your life) ci hi. Galte i et dan kibang lo ding a, hong langpan (oppose) om kei leh thudik thuman kimu lo ding hi. Tua hong langpan manin kipum muhdah cih pen picinna hi lo a, ei tawh kipawl lo mi peuhmah mudah ding hi leng i muhdah ding leitungah tamlua ding hi.\nTua hangin Arab mite paunak mah in, “Nang tungah thusia buaina hong kibawl khempeuh sehnel tungah gelh inla, ahi zongin hoihna phatna hong tung khempeuh suang tungah gelh in,” (Write the bad things that are done to you in sand, but write the good things that happen to you on a piece of marble) ci uh hi. Maisak loh ding mi na neih leh na maisak lohte’n lah na phawk se lo dingin nang a maisak lo mi a gimzaw na hi hi. Paunak khat in, “Maisak lohna pen gutui (poison) dawn tawh kibang a, i maisak lohte a si ding i sak leh ei a guitui dawn pen in kisihpih ding hi,” ci hi.\nJodahte paunak in, “Khuaimeivak (candle) khat lei nadingin tungsun ni (sun) zuak ken,” (Don’t sell the sun to buy a candle) ci uh hi. Khuaimeivak le ni manphatna kikhinkhai ding hi leh gen ding hi vet lo hi. Na lungkim loh manin na manpha suplawh ken, a manpha het lo khat neih nadingin a manpha mahmah khat zuak khak ding lauhhuai hi. Beh le phung khawng, i Khristian hihna khawng khuaimei lei nadingin i zuakkhak loh ding deihhuai hi. Nagaland ah ciamnuih a kigen khat, “Vote (mee) khiat ni in misite zong hong nungta kik uh hi,” ci uh hi. Topa’ hong paikik manin thohkikna hi loin zuau bulom tawh gualzawh ding ngaihsut manin misite zong vote piasak uh hi. Tua hangin i gamsungah Pasian sunni hong tang nawn loin khuaimei vak kiaukiau bek hi.\nKenyate paunak khat in, “Thagum zanga mi a nawkgawp mipa in ngaihsutna kizat ding lau hi,” (A man who uses force is afraid of reasoning) ci uh hi. Ngaihsutna zat ding nei i hih leh lungdamhuai in, ngaihsutna nei i hih hangin zat theih loh ngaihsutna ahih ding zong kidawphuai a, tua ciangin ngaihsutna kikupkupna panin hong piangkhia thu pen thu manpha zuihtak thu hi nuam mahmah hi.\nTua hangin Democracy gamte ah “Parliament system of governance” ngaihsut sunkhop-kupkhop ki-ukna ahi hi. Tuni dong i paizia pen kikupkhop i kam tawh i cih hangin i ngaihsutna a kituah loh ciangin kikhen kibalna in i nei uh hi. “Debate” thu khat a hoizaw ding muh nadingin kinialna kitung thei nai lo hi. Lailam ah sangpipi i zawh hangin i lungsim ngaihsutna na kawcik mahmah lai cih bang om thei hi. Kei ngaihsutna nong sansak kei ding uh leh ci a kitaisan cih pen picin lohna namkhat hi.\nTua kong gente kei ngaihsutna ahih manin na thukim kei leh zong i muhzia kibang lo hi lel hi. Judahte mi nih a om leh ngaihsutna nam thum om cih kitung hak mahmah lai ding hi. Ei mite mi nga i om leh zong ngaihsutna khat kia paipih kisawm lai hi. A hoih pen zui thei a, amau ngaihsutna khek theite mipil hi. Topa in mimal a sim khempeuh pilna cimna thupha hong pia hen. Rev. Dr. Ngul Khan Pau\nPrevious: US Election update: 11:54 PM ~ Thomas Mung\nNext: Mai kum 5 sung etkholhna ~ Pu Thangboi


url: =Indonesia ah Christmas hunsung buaina abawlsawm migilo honkhat kimankhia :: ZOMI DAILY\nIndonesia ah Christmas hunsung buaina abawlsawm migilo honkhat kimankhia\nposted on 11 December 2017 at 7:30 pm Lomkholna: Indonesia, News, Sawltak, World\nChristmas leh New Year Holidays te hongtungding hita a, leitungbup ah Muslim atampengam ahi Indonesia gamsungah Security ki khauhsak mahmahta hi. Tuciangciang Christmas hunsung in nawngkaina abawlsawm migilo 13 ki mankhia khinta hi ci’n Monday ni in kumpi thunei te’n genkhia uhhi.\nIndonesian anti-terrorism police akici migilo abengnigat te’n abeisa Weekend sungin amatkhiat uh hi a, muntuamtuam ah amatkawikawi migilo a ngongtatsawm pen mi 13 kimankhin cihi. Tuate pen migilo khutzat galkap vive kici hi.\nNational police chief Tito Karnavian in tuni Monday ni in agenkhiatna ah ageina mahbang in gamsung daihna aomnading in na kasem uhhi. Hihte pen amau gitloh gamtatma in aki mankhia ahihi ci’n genkhia hi.\nHih migilo tepen abeisa Weekend hunsungteng in South Sumatra, East Java, West Kalimantan cih kuamsungteng panin akimankhia ahihi.\nIndonesia gam ii khuapih agolpen nihna “Second-biggest city” ahi Surabaya City panin akimankhia khatpa pen abeisa 2013 kumsung inzong Syria gamsung ah aomngei khat cihi. Abu Jandal kici Indonesian Militant thautawh tetawh kizopna aneikhatzong ahihi.\nAdang khatpa pen abeisa February khasung in Bandung City sungah Terror Attack aomlai in akihelkhat ahihi. Tuahunlai in Pressure Cooker tawh akibawl Bomb khat Park sungah kitamkham in, Militant migilo galkap khatinzong sihlawh hi.\nAhi zongin tunai gamsung buaina abawlsawm Terror Attack geelna athakpen bangmah kizakna omlo hi ci’n national police spokesman Setyo Wasisto in genkhia hi.\nIndonesia gamsung ah abeisa 2000 kum Christmas Eve ni in migilo te’n buaina piangsakgawp uh a, mi 18 takin sihlawh uhhi.\nMore: London khuasung abuaisak mi 3 te’n mipi lauthawnggawp nadingin “Fake Suicide Vest” zang\nTuazawh kum 2 khit, 2002 kum ciangin Bali Island aom Nightclub hkatah migilo te’n Bomb puakkhamsak uh a, mi 200 bangin sihlawh uhhi.\nTunaidiak in thupiang ahihleh 2016 January khasung in Indonesia ii Capital khuapi ahi Jakarta City ah IS migilo te’n Suicide Bomb puakkhamsak in, thautawh mi kap uh a, akigawm in mi 8 in sihlawh uhhi. Sawltak #zomidaily\nPrevious: Malaysia, Perak ah Myanmar gammi Biak Sang Nawi ki thatlum\nNext: USA, New York khuasung ah apuakkham om, mi 4 liam\nGengen sasa gelhgelh piakpiaklai dingmah hizaw – 2\nAmpang ah kum 65 aphakhin nupi khat damaih kitaih in kithatlum\n2015 Kiteelna: Kawlgam – Zogam\nTho in la na Pasian sam in!\nTulaai Leitung Thuthang Tuamtuam Updates July 30, 2015\nZomi Ministers Conference Tulsa 2015


url: =A Etlawm Khe (Beautiful Feet) ~ Evan. Suangh Dal :: ZOMI DAILY\nposted on 6 May 2020 at 9:04 am Lomkholna: Biakna, News, SuanghDal, Zomi\nMawhmaina le Suahtakna – Mawhmaina pen Pasian’ kiang pan ih kisap hi deuh-in Suahtakna pen Satan’ sila hihna pan ahi hi. Hihte gel pen a nih-in Jesu’ ong tatkhiatna hang bekin a piangthei Kha thupha ahi hi.\nUpna le Kisikna:\nMawhmaina le Suahtakna i ngah theih nadingin upna le kisikna kisam leuleu hi. Topa Pasian tungah kisik ding (Repentance toward God), Topa Jesu sungah um ding (Faith toward our Lord Jesus Christ (Sawltak 20:21). Pa Pasian tungah i kisikna Tapa Jesu i upna tawh lak ding.\nMawhna hong kiphawksak Topa Kha Siangtho:\nI kisik theih nadingin mawhnei mi ihihna ki-up kul hi. Ei le ei kihonkhia thei lote, mawhna silate, mi hoih kuamah om lo ihihna, migi lote, galte ihih laitak Jesu bekin hong honkhia thei ahihna cih thute i up kul hi. Kisikna maan a pian theih nadingin mawhna kiphawk kul cih thu i up mahmah kul hi. Mawhna kiphawksakna pen Topa Kha Siangtho nasep hi leuleu hi. Paul thugente a um a sang thei dingin Topa Kha Siangtho in Lydia lungsim na hon sak hi, cih khawng (Sawltak 16:14).\nUp ding thu kisam masa:\nTua hi-a kisikna sangin up ding thu kul masa zaw hi (Faith precedes repentance). Hih thute i up ciangin kisik thei pan hi. I kisik sawm gawp ziate in hong um thei sak hi loin Pasian’ mai-ah za ah za mimawh ka hi cih i ki-upna in kisik ding hong kul sak thei pan hi zaw hi. Kha Siangtho in mihing’ lungsim hei mawhna hong kiphawksak a cih bangin kiphawk theihna pen Kha letsong hi leuleu hi. I kiphawk takteh belh ding muanhuai kilunggulh pan hi. Tua ciangin Jesu bek up ding le muan ding a kulna maan takin na lungtangah hong tung ding hi.\nHilhna le zakna kisam: Tua ahih manin upna a pian theih nadingin Khrih thu zakna kisam leuleu-a, zak theih nadingin hilhna, genna, taangkona kisam leuleu hi (Rom. 10:17). Taangkona, hilhna, genna a pian theih nadingin sawlkhiatna kisam leuleu hi (Rom. 10:14).\nA hilh dingin kuankhiat kul:\nMawhmaina le Suahtakna tawh kidim hih zah-a a lian mahmah Lungdamnathu hilh ding, gen ding le taangko dinga a kuankhiate khe bangzah-in etlawm hi lo hiam! (Isa. 52:7; Nahum 1:15; Rom. 10:15).\nA kuankhiate khe etlawm mahmah, Adonairam Judson te, William Carey te, Cope topa te ii khe bangzah in etlawm ding! “How beautiful are the feet of those who preach the gospel of peace, Who bring glad tidings of good things!” A Etlawm Khe! Evan. Suangh Dal\nPrevious: Zingsangtung hihding pawlkhat ~ David Thangkhek\nNext: Coronavirus Stimulus Relief pan huhna sum $2000 i ngah laidiam


url: =Thupha Natna ~ T. Sawm Lian :: ZOMI DAILY\nposted on 10 July 2016 at 11:47 pm Lomkholna: Article, Biakna\nKum zalom 20-na cil 1901 kumin, German doctor Alois Alzheimer in a mak mahmah khuak natna mukhia hi. 1906 kumin ama min tapsakin Alzheimer’s Disease kici hi. Tua bang natna citciat pen kum 2000 in ka nu in kum 83 mi hi-in sihpih ding cih kei leh leitung mihing kuamah in theikhol lo hi.\nAmah ka nu Ralte Kawlni\nKum upate a ngaihsutna uh naupangkik cih pen thudik tawntung ahi hi. Ka nu pen naupang bang bek zong hi lo, naungek phadiak hi. Nu pum sungah kik leh thei lo ahih manin naungek bangin hankhuk a zuan ahi hi. Tua banga mihing nuntak a lamdangsak natna pen gen nuam het lo hi. Mi thupi, US President Ronald Regan leh lampiah siah Charlton Heston leh Rita Hayworthte bek ii ngah ding peuh sa kha kei in. Lungdai khua kianga piang, ka nu in zong vei thei a, 2006 in mihing 26.6 million in vei a, 2050 ciangin a zah li in tam dingin kituat hi. Natna nam khat hi cih a kitheih zawh kum za sungin zong a zatui kimukhia lo a, lungmuang taka om hithiat theih ahi kei hi. Komau innkuan mah bangin damlohna nam khat ahih lam a thei lo honpi khat om ahih manin nuam sa lopipi in kong gelhkhia hi.\nGalpi lai hun, Mikangte in Aizawl Lammualah German gama kuan ding Mizo tangval 2100 kikaikhawmin, France gamah a paisak kum 1917 April kha in ka nu piang a, nu neu, sa hoih, leh a thahat mahmah ahi hi. Sunday School panin lai gelh leh sim sinin, a text bu pen Lai Siangtho leh Labu ahi hi. Mizo Union leh Numei Kipawlna-ah a kizang mahmah khat hi a, crusade leh campingah kizangin, kum 70 mi ahih zawh ciangin zong siatni nopni-ah innkuan khut le khe hiden lai hi.\nKum 1989 in ka pa in a omlohsan ciangin hong khamuan pen amah ahi hi. “Pasal sanga manpha zaw Jesu Khris i neih naak leh patauh nading om lo a, hangsan takin i maia omte i phusuak zel ding hi,” cih pen a thupi pen ahi hi. Phunphun loin ama hihna ciangah a lungkim thei mi ahi hi.\nKum 75 kiim ahih panin a nuntakna-ah kilamdanna om hi. Amah in zong gensiam loin, “Bangci bang hiam khat in om ing” cikik zel leltak hi. Ka pa omlohsanna hang ahih ding ka um lel uh hi. Kum hong kiveiin, nidanga gen le sak a hau ngei het loin gen ding hong hau a, kisap tam a nei ngei het loin a kisap hong gengen a, kilamdanna hong om hi. Kum upatna hang ahih ding umin a deih bangbang, a ut bangbangin omsak ka sawm lel uh hi.\nInn pua lamah misi gal leh innkuan adingin a kizang pen mah hi zel lai a, mi hopih nuamsa in, innsunga hong lenglate hopih masa tangtang hi. Innkuan sungah, a puan mansak a theihloh leh, a puan hoih a pho, a tupsak penin a hoih lo zaw tawh khek a sak hun hong om zeuhzeuh a, van selsim leh kikepbit kul sa hi. Ompih nasemte “Ka puan gu hi” ci-a a gengen theih ciang ompih kician zong ka nei thei nawn kei uh hi.\nA puan hoihlo a khui lai ka mu thei zel hi. Ka lawmnu kiangah ka nu pen a kisap leisak lo leh it lo hi teh, ciin ka tawng kha liang hi. A kisapte a leisakna thu hong genin, anung ciangin ken zong ka thei hi. Puan hoih a kileisakte mi pia in, aman a siate na silh zel zaw hi. Gi lo deuhdeuhin, mi lakah kihel nuamsa deuhdeuh a, khatveivei nungak puan silh a ut hun bang om thei hi. A lawmte kiangah gen dinga kilawm lo gen hun nei thei zel a, TV sunga bawllung suite Miksi sa-a a khut tawh phaam a sawm hun bang zong om thei zel hi. Ka inn vuah Committee ka neih uh ciangin amah zong a kihel a kisak hun, a tutcip hun bang zong om thei zel hi. Cih nading thei loin…. misiamte kiangah ka pai hi.\nHaina hi lo, cidamlohna hi zaw…\nTua hun lai-in ka lawmpa’ nu zong tua bangin na buai mahmah hi. A nu, mi maizumthei mahmah khat pen mi innah annek uk a, Vaigam lamah ki-ensak dinga paipih a sawm uh ciangin zong, “Thu na ngetsak ding omin, na pai kul hi” ciin khem phot kul zel hi. Doctorte in Alzheimer natna ahihna thu na hilh hi. Tua natna pen ka nu natna tawh kibang ahihna thu hong hilh ciangin, ka nu pen a hai hi loin, natna namkhat a vei ahihna ka thei hi.\n“Kum upat tawh kizuiin mihing khuak sunga cell tam si deuhdeuh a, tua in na ciamteh theihna kiamsak deuhdeuh hi. Alzheimer’s disease veite khuak cell pen a siat ngei nading sangin si hatzaw a, na ciamteh theihna kiam hat mahmah hi” cih hong hilh uh hi.\n“Bangci banga kep a khoi ding hiam?”\n“A damsak nading om lo hi. Itna tawh kep hi mai hi. Amah sangin a innkuanpihte na poimawh zaw uh hi” ci-in doctor in ka nupa uh thu hong genpih hi. Ka nu nuntak kilamdanna pen komau hong bawlsiat nop man hi loin, cidamlohna nam khat ahi cih hong hilh khit uh ciangin dam lo kepin ka kem siam ta uh hi. (1) Nang leh kei in zong hih bang natna vei thei hang a, tua bang nei cih i kitheih phet-in innkuanpihte kiangah i dinmun kician taka hilh ding, tua in innkuanpihte adingin kiginkholhna hun omsak ding hi. (2) Innkuanpihte in tuabang natna a vei uh ciangin innkuanpihte a bawlsiat nop man kisa thei a, innkuan kiminsia thei hi. (3)Veng le pam lakah hih bang natna vei a om ciang kimukhial thei hi. Tua ahih manin hih thute i theih kisam hi.\nNatna khat ahi cih saan kul\nNatna hi cih i theih kei a, i saan kei leh, “Ka nu pen a lungsim na sia zen si e maw!” cih baih hi. Misi gal nading leh vakkhiatna a zat dinga sum ka piakte, “Ka upmawh sangin tam zang zaw” ci-a ka ngaihsutte aman na zang mahmah loin, neu cikcikin khep-in, bang kalah na zep maimai hi, cih ka mukhia hi.\nTheihsiam kul hi\nAmahah kilamdanna om hi cih thei a, vensak ut hi. Tua dingin a sia le pha theihna hoih nawn lo hi. Tua bang haksatna pan nuamzaw ding hih lamenin vakkhiat a ut hun zong omin ka thei hi. Sumbawl mi ka hih manin ka ompihden thei kei hi. Minit 20 kihal-in ka sai-ah hong pai zihzeh thei hi. Ka tata neu lai hi a, “Na pi vakna-ah vakpih unla, khatvei na paipih uh ciang pek 5 kong pia ding hi,” ka ci hi. A ciil lamin lawp mahmah uh hi. Ahih hang, sunnung lam ciangin, “Pek sawmnga bang lawh ta ning, ut nawn keng” a cih hun uh bang hong om hi.\nMaizumna, kisungsiatna leh ngaihsut siamna tawm deuhdeuh a, nekkhawmna tanute lakah leh kitenna biakinn sunga tutphah masapenah a luppuan tawh a kianga tute in namtui a sak hetloh a zunhing gim tawh a tut viauvuau hun bang om thei zel hi. Mi awngholh (toilet) ninsakin, tamveipi innvengte in hong kha uh hi. Vakkhiat den ut a, kipatau ahih manin inn kongkhak kilhcip (lock) den kul hi. Ahih hangin a hatlai huna khatvei a singkhuah 104 pua thei ahih manin, ngaihsutna zang het lo a thatang bekbek a zat ciang, kum 80 kiim ahih hangin socket bolt ngeinate siasak pahpah hi. A tha hong hatkik mahmah ahih manin a theisiam lote in dawi nasepna sa kha thei ding uh hi.\nPasian thu gen a uk mahmah in bangmah gen ngei nawn lo hi. A lawmte in hong veh uh ciang Lai Siangtho mun a deih mahmahnate a sim uh hangin bangmahin ngaihsun tuan loin, a simte niik mong zut saksak lel hi. Komau bangin ka nu pen natna nei ahih lam theitel lo uh ahih manin, a sung panin dawi hawlkhiat a sawm bang hong om mawk hi!\nAhih hangin kul ka sa kei hi. Ka nu pumpi sungah hawlkhiat ding bangmah om lo hi. Hih pen natgual khatpeuh tawh a kibang natna nam khat hi a, damsak theihloh ahih manin a sihpih ding ahi hi. Itna tawh ka hih theih bang vua ka kep uh pen ka tavuan uh ahihna ka theician mahmah hi. Ka nu khuak a siat semsem hangin Pasian pen khuak hi loin, kha hizaw a, khuak sangin van a kha thupina ka muh nading na hizaw hi.\nNaupang ommawh kep sangin picing ommawh cin haksazaw hi. Mai phiat ut a tui hekkhiat dan siam lo hilh hak lo hi. Ahih hangin mei cih ut a gas zatdan mangngilhna hanga gas stove tunga mei cih a sawm hun leh, sathau kisuangso a sa mahmah sikkeu tawh hawp a sawm hun zong om hi.\nTua banah, na tehkak leh khensiamn lamah kician lo hi. A niam leh sang, a gamla leh naite theih nawn lo hi. A mai lama tutphahah a tun ma-in tut a sawm hun leh, tung nai lo kisa-a a tutphah tawh a kitauh khak hun bang om thei hi. Dailen kul hi cih a pumpi sung pan a hilh a om ciang, nidanga a siam mahmah dailen dan nangawn hong thei nawn lo mawk hi. Bangci bang hiamin amah leh amah kivensak ut a, mi tamlohna mun a zuat hun zong hong tam mahmah hi. Hun hong pai zelin naungek bang lianlianin zu le ek siaksak kul a, a maingatna lamlamah cil sia ziauziau hi. Lai Siangtho tawi a ka zuih zel ka nu pen, puansia tawh sunkhua a ka zuih kul ta hi.\nAlzheimer natna hanga na mangngilh pen kum upatna hanga tu le tate theihcianloh sangin nasia zaw lai hi. Khuak sunga kampaukhiat theihna pen sia hat mahmah ahih manin a ni a ni-in tam pau lo deuhdeuh a, a pau sunsun ciangin zong a sentence tawm deuhdeuh hi. Ka pa lim, limgelhsiamte’ hong gelhsak en-in a lunglen thu genkhiat sawm a, a genkhiat nading kammal thei zo nawn lo hi! Ka pa lim kigelh kawkin, “Pa aw” a cih kei leh, ka lawmnu pen “Nu aw” a cih hun bang om thei hi.\nNaungek piangtung in nisimin siam thak a neih a kilungdampih tawh kilehbulhin, ka nu in nisimin a siamsa mangngilh zel hi, cih ka theih ciangin ni khat manphatna ka phawk semsem hi. Kam tam pau lo deuhdeuh ahih ciangin, bangcik hiam ciangin ka nu aw ka zak nawnloh hun om ding hi, cih ka theisiam hi.\nKammal kician a gen theih nawnloh zawh ciangin zong la sakpih theih hi, cih ka theikhia hi. Tuni a ka sakpih theih pen zing ciang sakpih thei nawn lo ding ka hi, cih thei kawmin phatuamngai takin kha khat sung ka sakpih hi. Tua in a lungkhamna vengsak deuh-in ka thei hi. A cidam lai-in Labu en loin sasuak thei phial a, a kizom danin ka sa zel uh hi. La suak thak sangin amau hun laia late theizaw hi. A sunga late ka nu tawh khitui naptui luangkawma ka saksa veve uh ahih manin Labu pen kei adingin ka nu mualsuang ahi hi. Sabuai hongin, “Topa na thu manpha pen, simlei-ah guabang ka nun sungin….” cih la ka sak lai uh leh, khatvei zong hih la sakhawmkik nawn lo ding cih thei kawma…\nKei hoihna bangmah muang kei ing,\nAmah in muangzawk ding bawlzo;\nKei’ tungah bangmah hoihna mu lo ding hi,\nHong hotkhiatna mun longal-ah…..\ncih la ka sakkhop lai uh hunte ka damsung huna ka theihden ding hun manpha hong suak hi.\nIhmut hun tung ta\nMihing in mel tawh i kidawkkhiatsak – khasiatna, natna leh lungdamnate pen, pau ding a tam theih nawnloh zawh ciangin ka nu melah muh ding tam nawn lo deuhdeuh hi. Vakkhiat hun hong tawm deuhdeuhin, suna innsungah ka ihmutsak uh ciang khasia maw lungdam cih zong a mel pan kithei nawn lo hi. A pumpi hiang tuamtuamte hopih theih hi nawn lo a, nat le sat nei mel pua nawn loin, tang takin ihmu hi. Lupna tungah an pia-in, zun le ek ka siaksak uh a, cidam lo kep tektekah tawldamzaw deuh ta hi. Lupna tungah a tut ciangin zong amah hong vehte puan mong khoihsak maimai cih simloh hih theih nei nawn lo hi.\nAmah a deisakte in nek theih lim thei penpente hong tawikhawm uh a, neksak kul lo hi! Naungek banga ngaihsut ding hi. A hoih lai huna lim a sak pen Singthupi leh lim a sak hetloh Bawngnawitui kibang khin ta a, theikhen nawn tuan lo hi. Tua ahih manin a pumpi adinga hoih, digestion hih buai lo ding, taw siak nuam dingin naungek an, Cerelac / Nestum pia-in, naungek bang lianin picing diaper tengsak leng kep nuam hi. A lupna kiangah ciamnuih genin nui zuazua-in, bang peuh gen leng zong phamawh sa loin, sip takin ihmu thei veve a, buai nawn lo hi.\nNatna nei lo bangin ihmu sip mahmah ahih ciangin upmawh thu tawh kep le khoi kul hi. Bed sore a neih ding kilau pen a, kep baih lua lawmlawm ahih manin theihloh kalin hong paisan khak ding kilau zawsop hi. Hih bangin ka nu pen kum khat sung ka kem uh hi.\nTheihkhol theih hi\nTuni donga a hang kithei lo natna in zatui zong nei tuam tuan lo hi. Kepdan hoih omsun pen lungsim nuam taka omsak (mental stimulation), pumpi exercise lak, nek le dawn hoih neksak, leh tawldam taka sihsak hi mai hi. Ka nu omdan ka gen laitakin Alzheimer natna neite pen a sep dan kibang kim lo hi. Hih tawh kisai a theite in, linglawngna (confusion), hehbaihna/sinsiatna – mi vuak nopna lungsim leh pau kilawm lo zatna, lungsim puakzia kilaih (mood swings), pau theihlohna (language break down), ciamteh theihna kiam leh leitung pan kituam lakna (withdraw)te pen a sepdan tangpi ahi hi, ci uh hi. A pumpi nasep (bodily functions) tawm deuhdeuh ding hi, cih hong hilh uh a, ka nu nuntakna-ah tung kim hi. Natna ahih lam kithei baih zen leh aw…..\nHih bang natna pen a kitheihbaihna tuamtuam om thei hi. Pawlkhatah ciamtehtheihna a kiam lai-in pawlkhatte a khut lam (hand writing) uh sia a, lai sim zong haksa sa phut thei uh hi. A simsim hangin a omzia zong thei lo thei uh a, nisim hih ngeina (habit) buai-in, ei le ei lamdang kisakna, a ngaihsutna (illusion) pen a taktak a sak hun uh zong om thei hi. Amau a kem leh a kianga om peuhpeuh hua thei uh hi.\nA pumpi uh hat lai mahmah napi, a ngaihsutna uh mu le mal om nawn lo pen a haksa pen ahi hi. A kem dingin nurse cial ci lah hi lo a, naupang khuaval mahmah kep banga kep kul hi. A natna a serious bang zelin a ciamtehtheihna uh kiam deuhdeuh a, a pau theih nawnloh uh ciangin mai puakzia leh limpiah tawh a dawksak pawl omin, a dawksak tuan lo ka nu bang zong om veve hi. Mi pawlkhatah facial expression mang baih a, pawlkhatah mang hak hi. A sihna uh hang pen a tawpah pneumonia khawng peuh zong hi thei hi.\nCidam lo hi a, mihai hi loin, mi gi lo zong hi lo hi. A sia lama a nuntakna uh kilaih pen a innkuanpihte adingin a haksa pen ahi hi. Hong bawlsiat nop man peuh kisa kha thei hi. Tua bang hun ciang natna hanga om ahi cih pom in. I itna a liat semsem leh hih natna pen theihsiam haksa hi. “Nu aw, hong thokik aw” ci-a kah mai zong uthuai thei zel hi. Tua ahih manin a cidam lo zaw hi loin, a innkuanpihte in counseling kisamzaw hi. Ko nupa zong misiam in hong hilh hi kei leh minsia mahmah kha ding hi ung.\nThupha lianpi na hizaw\nA tawpna-ah hih natna pen komau adingin thupha ahih lam ka thei hi. Hih thupha in na innsung hong lut khat zenzen leh “Kamsia zen si” ci kei in. I ki-it taktak hiam cih theih nadingin Pasian in hong piak hi, ciin ngaihsun inla, na itna pen bangci banga lian ahi hiam, cih dawkkhiat nadingin kipumpiak in. A husan tawpna dong it takin kem inla, nangmah mahmah in a zun le ek, a cil siaksak in. Tua pen thupha simzawhlohin hong suulzuih ding hi. Ka upmawh thu ka gen kei hi. Thei ing.\n(Lengzem Monthly Magazine pan Vanneihtluanga gelh aki teikhia hi. ~ T. Sawm Lian)\nPrevious: Thapha Zawi ~ Pau Tun Thang\nNext: A citak siksekpa thungetna ~ Tg. Samuel Nas


url: =India Embassy mai ah lungphona bawlding pulakna :: ZOMI DAILY\nIndia Embassy mai ah lungphona bawlding pulakna\nposted on 5 September 2015 at 7:46 am Lomkholna: News, Thangboi, Zomi\nLamka buaina tawh kisai panlak zia ding ZIUSA in vuicing takin hong gelkhiata ahih man in lungdam hang.\nLeikiuli ah Zomi te’n ih omna tek pan in Indian Embassy ah lungphona ih neih tek ding thupi hi.\n1. ZIUSA in Indian embassy te’ tung aa ih piak ding laipi pen amanlang in hong gel in ah gam tuamtuam aa lungphona makaidingte’ tung ah copy hong khak khol un ci’n zahtakna lianpi tawh hong thuum sawnsawn ing. Tua hi leh ih thu lawng khat in pai ding aa ih husa khauhtuam ding in ka ngaihsun hi.\n2. Ih lungpho ni zong kibang mai henla leitung bup ah September ni 8 ni in lungpho ngeingai leng hoih pen ding hi.\n3. Zangkong/Rangoon ah zong Indian Embassy om aih teh lungphona neih huai hi. Tua hong makaih ding in Zomi Siamsinte leh ZYA muanna tak tawh ih cial hi. Permit ngetna ah min piangam na om kei uh leh ka min leh ka matpongtin (NRC) tawh nget theih hi. A zenzen in hih lungphona nong makaih ngamkei ding uh leh hong pulak pah un ci’n hong thuum beh sawnsawn ing.\n4. Ih lungphona tek ah mediate atam theithei hong paina ding vaihawm huai hi. Media tung ah thugen ding zong atuam in kiseh pah huai hi. Tua teh ih message akibat/akizawitawn kul hi.\n5. Lungphona ding leh mailam kalsuan ziadingte amanlang in kikup semsem theihna ding in Viber Group khat zong phuat huai hi.\n6. A detail in gen theihna a om zenzen leh Manipur state ah tribal/singtaangmi tading in Seperate Administration/separate state kisamta ahihna thu leh tua vai asian madong President’s Rule hong koihsakna ding uh ngethuai kasa hi.\nPrevious: Kawlgam Zomi Tuiphum kipawlna, ZBCM, TBC leh CBC ~ Rev. Tun Cin Kap\nNext: Zomi Innkuan USA vaihawmna thungetpih leh thapia ciat ni


url: =Tulai Kawlgam Khuahun Ka Muhzia ~ Pu Thangboi :: ZOMI DAILY\nposted on 14 October 2016 at 8:26 pm Lomkholna: Myanmar, News, Thangboi\nTulaitak kawlgam khuahun pen lungzinhuai simtham hi. Kachin gam kawl galkapte alom atang in asim ban ah vanleng nangawn tawh kap acih in kap mawk uh hi.\nAung San Su Kyi leh a lawmte kam khat zong kalo citciat uh hi.\nTua kawmkal ah October ni 9 ni aa kipan in Rakhine gam pan Bengali te hong kitom ciang in ASSK in “Thukhun om bang in kalsuan ding” ci vialnong hi.\nRakhine gam alom atang in buaksuk leuleu uh hi. Tulaitak in Boetheetaung leh Maungtaw kiim aa sang khempeuh kikhak in sangnaupang a tul 100 aa sim in a sangkahna uh zom thei nawnlo ding hiphot hi.\nHih thute amawk pian hilo ahih man in tawm kanbawl ding hileng:\nAugust kha ni 17 – 21 kikal ni 5 sung Aung San Su Kyi Sengam/China vahawh aa Sen kumpi tawh thukimna pawlkhat va nei thei hi. Tua lak ah “Kawl kumpi in ahanciam kilemna agahsuah theihna ding in Sen kumpi in panpih ding” cih thu zong om hi. ASSK mahmah in zong August 19 ni in “Sen leh kawl in gamgi saupi kizangh khawm aa tua gamgi dung ah thautawi tam mahmah ahih man in Sen tawh kizolhna pen thupi mahmah hi” ci hi.\nAugust 31 pan September 4 dong ni 5 sung ASSK ii makaihna tawh 21Panglong khawmpi Nawpyitaw ah bawl uh hi. Tua lai ah kawl kumpi tawh kilemna abawl cnf leh apawlte ahi NCA pawl 8 te’ nialna a omlo thautawi kipawlna khempeuh kah kim hi. Tualai ah KIO leh apawlte ahi UNFC in kawlgam galkap kipuahphat zia ding nam 10 ngetna nei hi. A tom in gen leng kawlte ut paklo ding uh hi. Hih khawmpi ma July kha sung in zong ASSK leh UNFC kimuhna pan lungkim lohna kam UNFC makai khat ahi Khu Oo Reh in agen facebook ah hong thang vanghvangh khin hi. “Piak ding bang omlai mawk ahiam” a cihpen hi.\nRakhine gam buaina akan khia ding Commission khat August 23 ni in phuankhia uh hi. UN Secretary-General lui Kofi Annan makai sak uh aa mi 9 koih uh hi. “Annan Commission” kici liang hi.\nTuabang teng khit ciang in Aung San Su Kyi September kha sung US pai in nipi kal 2 sung taam hi. UN khawmpi kahkawm ahi hi.\nLeitungbup in kawl kumpi amawhsak mahmah uh ahi Rakhine gam buaina vai ah thukan khiading commission ah leitung makai lui khat ahi Kofi Annan koih ziau ahih man in ki hamdai pah dide lel hi.\nMualtungmite tawh tualgal vai ah zong kilemna piantheihna ding in 21 Panglong khawmpi bawlkhin ta ahih man in maitaang mahmah hi.\nSeptember 14 ni in white house ah Obama tawh kimu uh aa Obama in kawlgam aa Sumbawlna Lam Gawtna (economic sanction) US in apiak teng lakkhiat hun hong tung ta hi cizo zahdong in ASSK in zo gawp ngingei hi. October ni 7 ni in hih gawtna teng US te’n lakhia taktak ta uh hi.\nKawl te’n bang hang Kachin hih zah aa mudah hiam ?\n– KIO nung ah UNFC om. KIO zo leh adangteng zawh ngap\n– Sen leh US te ASSK in akhut sung ah koih zota ahih man in tua gamlian te’ pressure lau nawn lo\n– a NCA uh atangtun theihlohna ding aa adal pipen KIO aa mu uh\n– KIO zo leh mualmiteng hong pingpavei ngap uh zong himai thei.\nBang hang Rakhine gam buai kik ?\n– KIO in kawl galkapte aleh mawlpih kikna zong hithei\n– Pasian mahmah in Kachin te apahpihna zong hithei\n– a Bengali te mahmah in zong sawtpi aa angiimsa uh hi thei\nBang metna/supna om ?\nASSK in leitung akam huksa teng vang kikta hi. Bengali te hehpihna aw leikiuli pan in ging kik ziahziah ta hi.\nSepsa teng sep loh asuak kik hiphot hi.\nKawl te’n KIO azo diam ?\n– Zawhna ding thu omlo hi. Sengam ah Jing Phaw te minam khat aa kiciamteh sa hi aa India ah zong state khat ai phial Kachin te om hi. Kawlgam aa minam khempeuh lak ah kachin te’ geo-politics hoihpen hi.\n– gal ih cih pen khat a om lai siah aki zolo hilel hi\n– kawlte sang in thauvui thautang bawl siamzaw uh, galsiam zaw uh, lungtang phazaw uh, minam itna neizaw uh, ngian hauzaw uh\nZomite koi lam ?\n-KIO te’ tungtawn in Zomi min tawh thautawi kipawlna gina khat neizo in Sen tawh kizom zo leng Zogam suahtakna ih ngah baih pen ding hi.\n– ZRO/ZRA in zong asepsa teng na zom toto lel ding. India tawh hoih tak na kizawl lel ding.\nKawl te zong hun khat lai in British te tawh akizom pawl leh Japan te tawh akizom pawl na om lel uh hi. A hun atun teh British tawh kizom Aung San pawl leh Japan tawh kizom Thein Phe te na kikop ziau lel uh hi. A kawl leh kawl kivat hetlo uh hi. Ei zong ei leh ei kivat selo in alang nih in sawk zo leng ki mapai pen ding hi.\nHih thute pen a uuk valval aki piazo a om khak leh lamlahna dan aa kagen hizaw hi. Kei bel ka pumpi in hihte semzo nawnlo ding hi.\nKawlgam hidan abat leh vut leh vai suak hak nawnlo ding hi.\nPrevious: Vondeih Kep Ding – 64 (Dimno’ Pa)\nNext: Malaysia Putrajaya ah Ferry Bus khat tuahsia, gamdangmi 34 liam